Тадбиркор: Қоғоз ишлаб чиқариш бўйича муҳим лойиҳага бирорта банк ёрдам бермаяпти\nЎзбекистонда қоғоз ишлаб чиқариш учун хомашё хориждан келтирилаётгани боис бу борадаги тадбиркорлик фаолиятининг ривожланиши қийин кечмоқда (“Жамият”, 25 август).\nБу ҳақда қоғоз ишлаб чиқаришга ихтисослашган “Топинамсел” фирмаси раҳбари Юнус Содиқов маълум қилади.\nТадбиркорга кўра, айни пайтда 500 гектар ерга топинамбур ўсимлиги экиб, ундан қоғоз ишлаб чиқариш бўйича лойиҳа ишлаб чиқилган, аммо мамлакатдаги бирорта банк ушбу муҳим ишга кўмак бермаяпти.\nИшбилармоннинг таъкидлашича, қоғоз Ўзбекистоннинг ўзида ишлаб чиқарилмас экан, тобора қимматлаб бораверади.\nМаълумотларга қараганда, Марказий Осиё мамлакатларининг қоғозга бўлган талаби 470 минг тоннани ташкил этиб, унинг 70 фоизи Ўзбекистон ҳиссасига тўғри келади. Мамлакатда истифода этиладиган қоғознинг 95 фоизи четдан келтирилади.\nЭлектр корхонаси назоратчиси бўлган аёл истеъмолчи томонидан калтакланди\nҚашқадарё вилояти Косон тумани Сарипул маҳалласида яшовчи Алишер Ҳайдаров туман электр корхонаси назоратчиси вазифасида ишлаган Г.Негматовани калтаклади (“Ҳуқуқ”, 31 август).\nҚайд этилишича, А.Ҳайдаров хонадонини яширин равишда электр тармоғига улаб, ундан истаганча фойдаланиб келган.\nНазоратчи Г. Негматова текширув пайти бу ҳолни фош қилиб, ноқонуний электр манбаини узган. Бу пайтда хонадон соҳиби А.Ҳайдаров уйда бўлмаган. Уйга қайтиб, электр тармоғидан узилганидан хабар топган А.Ҳайдаров назоратчи Г.Негматованинг ишхонасига борган ва уни ҳақоратлаб, тепкилаган.\nАтрофдагиларнинг аралашуви билан Г. Негматова ҳаёти сақлаб қолинган.\nЖиноят ишлари бўйича Косон туман суди Алишер Ҳайдаровга иш ҳақининг 20 фоизини давлат ҳисобига ушлаб қолган ҳолда 2 йил ахлоқ тузатиш жазоси тайинлаган.\n“Тўхтабой” жомеъ масжиди собиқ имоми Исҳоқжон Бегматов миллий одатларни бидъат деб атагани боис жаримага тортилди\nТошкент шаҳридаги “Тўхтабой” жомеъ масжидининг собиқ имом-хатиби Исҳоқжон Бегматов ноўрин тарғибот, ножоиз ташвиқот олиб борганликда айбланди (“Даракчи”, 31 август).\nҚайд этилишича, имом-хатиб “Келин салом бидъатми ёки...” мақоласида келин салом маросимини шўро даврида миллий қадрият байроғи остида юзага келган бидъат деб хато ёзган.\n“Тўхтабой” масжиди собиқ имоми сумалак тайёрлаш маросимини бидъат ва хурофотга тенглаштиргани учун ҳам танқид қилинган. Қолаверса, имом-хатиб одамларни намозхон ва бенамоз дея тоифага ажратиб хатога йўл қўйгани хабар қилинган.\n“И.Бегматовнинг турли сабабларга кўра намоз ўқимай юрган кишиларга беписандлик билан қараши, уларга нисбатан ножоиз сўзларни қўллаши одамлар ўртасида айирмачилик кайфиятига сабаб бўлмайдими?” дейилади мақолада.\nИмом-хатиб яна бошқа хатоларга йўл қўйгани қайд этилган. Тошкент вилояти Зангиота туман суди собиқ имом-хатиб Исҳоқжон Бегматовга Маъмурий жавобгарлик тўғрисидаги кодекснинг 184-2-моддасига кўра энг кам ойлик иш ҳақининг 100 баравари миқдорида жарима жазоси тайинлаган.


Терма жамоалардаги «таниш-билиш» ва талабга жавоб бермайдиган спорт мусобақалари: Президент бош вазирга янги топшириқ берди\nПрезидент Шавкат Мирзиёев раислигида 4 сентябрь куни жисмоний тарбия ва спортни ривожлантириш, халқаро мусобақаларга тайёргарликни кучайтириш масалаларига бағишланган видеоселектор йиғилиши ўтказилди. Бу ҳақда Kun.uz мухбири хабар бермоқда.\n«Келажакдаги Олимпиадалар ва халқаро мусобақаларга тайёргарлик кўришда ҳозирги мавжуд камчиликларни такрорламаслик учун, авваламбор, спортчиларни саралаш (селекция), тайёрлаш ва мусобақаларда қатнашиш ишларини тизимли йўлга қўйиш зарур. Бунинг учун спорт турларининг ўзига хос хусусиятларини ҳисобга олиб, спортчиларни саралаш методологиясини яратиш лозим. Акс ҳолда, терма жамоаларга спортчиларни жалб этиш тизими очиқ-ошкора бўлмай, яна ўша «таниш-билиш»дан нарига ўтмайди.\nШу ўринда яна бир масала – жойларда спорт мусобақаларини ташкил этиш умуман талабга жавоб бермайди. Мисол учун, Андижон, Бухоро, Қашқадарё, Навоий, Наманган, Тошкент, Хоразм, Фарғона вилоятлари ва Тошкент шаҳридаги 131 та шаҳар ва туманларда жорий йил учун белгиланган мусобақаларни молиялаштиришга маҳаллий бюджетдан маблағ ажратилмаган. Шу билан бирга, республика миқёсида ўтказилган 230 та спорт мусобақаларининг 147 тасида Тошкент шаҳри, 164 тасида Фарғона вилояти, 113 тасида Наманган вилояти, 95 тасида Навоий вилояти жамоалари умуман иштирок этмаган.\nСпортчилар мусобақаларда мунтазам қатнашмаса, ўз маҳоратини қандай оширади? Бу ўз навбатида миллий терма жамоа таркибига маҳоратли спортчиларни саралаб олишга ҳам салбий таъсир кўрсатмоқда. Вазирлар Маҳкамаси (Арипов), Жисмоний тарбия ва спорт вазирлиги (Набиев), Миллий олимпия қўмитаси (Шоабдурахмонов) бир ой муддатда ҳар бир олимпия спорт турлари бўйича спортчиларни саралаш ва тайёрлаш методологиясини ишлаб чиқиш бўйича «йўл харитаси»ни тасдиқласин. Бунда, ҳар бир ҳудуддаги мавжуд спорт муассасаларини хатловдан ўтказиб, спорт захирасини шакллантириш, селекция ва катта спортга иқтидорли спортчиларни танлаб олиш тизимини йўлга қўйиш ҳам назарда тутилсин.\nВазирлар Маҳкамаси (Арипов), Молия вазирлиги (Қўчқоров), Жисмоний тарбия ва спорт вазирлиги (Набиев) 2020 йилдан бошлаб, туман (шаҳар) миқёсида спорт тадбирларини молиялаштиришнинг мутлақо янгича тизимини йўлга қўйсин», - деди давлат раҳбари.\nЖисмоний тарбия ва спорт вазирининг янги ўринбосари тайинланди


Президент ёшларнинг бандлигини таъминлаш бўйича қатъий топшириқлар берди | Qalampir.uz\nПрезидент ёшларнинг бандлигини таъминлаш бўйича қатъий топшириқлар берди\nЖамият\t27 Январь 22:22 4114\nЎзбекистон Республикаси Президенти Шавкат Мирзиёев раислигида бугун, 27 январь куни ёшлар бандлигини таъминлаш ва бўш вақтларини мазмунли ташкил этиш чора-тадбирлари муҳокамаси юзасидан видеоселектор йиғилиши ўтказилди. Бу ҳақда Президент Матбуот хизмати хабар бермоқда.\nМаълум қилинишича, йиғилишда шу пайтгача ишсиз аҳоли ва бўш иш ўринлари ўзаро уйғунликда кўриб чиқилмагани танқид қилинган.\nХабарга кўра, Тошкент шаҳрида 26 минг ёш ишсиз. Айни пайтда бу ерда 77 мингта вакант бор, шундан 45 мингтасига олий маълумот талаб этилмайди. Давлат раҳбари ёшларни касбга ўқитиш орқали малака тоифасини бериб, шундай вакант ўринларга жойлаштириш мумкинлигини таъкидлаган.\nШунингдек, Бандлик ва меҳнат муносабатлари вазирлигига “Ишга марҳамат” мономарказларида, шунингдек, қатор олий таълим муассасалари ва йирик санот тармоқларида малакани баҳолаш марказлари ташкил этиш вазифаси қўйилган. Бу орқали жорий йилнинг ўзида 30 минг йигит-қизга малака сертификати бериб, уларнинг бандлигини таъминлаш мумкинлиги айтилган.\nТадбиркорлигини бошламоқчи бўлган ёшларнинг мини-технология ва ускуналар харид қилиши учун субсидия ажратиш, кредит олишда суғурта тўлови бўйича кўмаклашиш юзасидан топшириқлар берилган.\nПрезидент Матбуот хизматига кўра, бандликни таъминлашда энг катта захиралардан бири деҳқончилик қилиш учун ер ажратишдир. Лекин, ўтган йили бу борада мурожаат қилган 14 минг нафар ёшдан атиги 3 мингига ер берилган, холос.\nЙиғилишда Бош вазир ўринбосарига жойларда ҳар 10 гектар экин еридан 1 гектарини ёшларга деҳқончилик учун ажратиш тартибини жорий этиш вазифаси топширилган.\nШунингдек, қудуқлар қазиб, захира ерларни ёшларга фойдаланиш учун бериш, томорқада лимончилик, паррандачилик, қуёнчилик, асаларичилик қилишлари учун кредитлар ажратиш юзасидан кўрсатмалар берилган.\nЙиғилишда ёшларнинг бўш вақтини мазмунли ташкил этиш, қобилиятини юзага чиқариши учун зарур шароитлар яратиш масалалари ҳам муҳокама қилинган.\nМусиқа ва санъат мактаблари, маданият марказлари, музейлар қуриш ҳамда таъмирлаш орқали уларда ёшлар қамровини 30 фоизга етказиш мақсади белгиланган. Бунга, жорий йилда бюджетдан 150 миллиард сўм ажратилади.\nШунингдек, чекка ҳудудлардаги мактабларда намунавий тўгараклар ташкил этиш, ёшларни аждодларимизнинг бой маданий мероси билан яқиндан таништириш, улар ўртасида ички туризмни ривожлантириш бўйича кўрсатмалар берилган.\nДавлат раҳбари иқтидорли ёшларни кашф қилиш, уларнинг ташаббус ва интилишларини ҳар томонлама қўллаб-қувватлаш мақсадида “Ўзбекистон учун 100 ғоя” лойиҳасини илгари сурди. Лойиҳа доирасида шаҳар ва қишлоқлардаги ташаббускор ёшларнинг иқтисодиёт, таълим, спорт, соғлиқни сақлаш, ахборот технологиялари каби соҳалардаги ғояларини рўёбга чиқариш учун шароит яратилади.\n04 Май 14:44 39217\n05 Май 09:47 31569\n03 Май 22:59 29362\n05 Май 13:35 26409


Кексаларимиз ҳар доим дуога қўл очганда элу-юртимизга тинчлик, файзу – барака сўраш билан бирга, ўт ва сув балосидан асрагин, деб бекорга Аллоҳга илтижо қилишмайди. Ҳа албатта, офат ўз номи билан табиий офатда.\nАйни вақтда Автомобиль йўллари қўмитасининг 30 мингдан ортиқ жамоаси томонидан "Маҳалла ободлиги – юрт фаровонлиги" шиори остида умумхалқ хайрия ҳашари уюшқоқлик билан бошлаб юборилди.\nХалқ айтса, қолиб айтмас: Кўприк қурган савоб иш\nЯқинда Тахиятош туманидаги 4 Н-53 "4 К-4 Автомобиль йўли Тахиятош тумани – Найманкўл ДФХ-Туркманстон Республикаси чегарасига" автомобиль йўлининг 0-км.да жойлашган кўприкда қурилиш-таъмирлаш ишлари олиб борилаётгани ҳақида хабар берган эдик. Ҳозирда ушбу кўприкда жорий таъмирлаш ишлари якунига етган.\nҚор кўчкиси хавфи юзага келганлиги сабабли "Қамчиқ" довони вақтинча ёпилди\nГидрометрология марказининг 2022 йил 12 мартдаги 133-сонли бюллетенига асосан қор кўчкиси хавфи эълон қилинди.\n"Қамчиқ" довони автомобиллар ҳаракати учун қайта очилди\nХабарингиз бор, "Қамчиқ" довонида кўчки хавфи эълон қилинганлиги туфайли, автомобиллар ҳаракати учун вақтинча ёпилган эди.\nҚамчиқ довонида йўллар тозаланмоқда\n14 февр., 2022\nА-373 "М-39 Гулистон-Бўка-Ангрен-Қўқон-Андижон орқали-Ўш" автомобиль йўлининг "Қамчиқ" довонидан ўтган қисми 193-250 км.лар оралиғида қор ёғмоқда.\n"Тахтақорача" довонида автотранспортлар ҳаракати тикланди\n7 февр., 2022\nБугун, 7-феврал куни соат 08:30 дан Самарқанд вилоятининг Ургут туманидан ўтган М-39 автомобиль йўлининг "Тахтақорча" довони автомобиллар ҳаракати учун очилди.


Қоғозга ёзилган рецептлар қаерда пайдо бўлган? | Qalampir.uz\nҚоғозга ёзилган рецептлар қаерда пайдо бўлган?\nБу қизиқ\t20 Октябрь 2021 20:44 2377\nҲар йили 20 октябрда бутун дунёда Ошпазлар куни нишонланади. Халқаро сана 2004 йилда Бутунжаҳон кулинар жамияти ассоциацияси ташаббуси билан ташкил этилган. Ушбу ташкилотнинг 8 миллион аъзоси бор.\nБугунги кунга келиб, 70 дан ортиқ мамлакатда Халқаро ошпазлар кунини нишонлаш кенг кўламли характерга эга бўлди.\nБайрам тадбирларини ташкил қилишда ошпазлардан ташқари, ҳукумат вакиллари, сайёҳлик компаниялари ходимлари ва кичик кафелардан тортиб, машҳур ресторанларга қадар овқатланиш корхоналари эгалари иштирок этади. Улар ошпазлар орасида маҳорат танлови ташкил қилади, дегустация ва оригинал таомлар тайёрлаш бўйича тажриба ўтказади.\nБир қатор мамлакатларда болалар ва ёшлар иштирок этадиган тадбирларга ҳам кам эътибор қаратилмайди. Ошпазлар болалар таълим муассасаларига ташриф буюради, у ерда болаларга овқат пиширишни ўргатади ва соғлом овқатланишнинг аҳамиятини тушунтиради. Ёшлар эса ошпазлик касби ҳақида кўпроқ маълумот билиб олишлари мумкин бўлади.\nОшпазлик касби дунёдаги энг талабгир ва қадимий касблардан биридир. Қоғозга ёзилган биринчи рецептлар Бобилда, Қадимги Мисрда ва Қадимги Хитойда, шунингдек Араб Шарқ мамлакатларида пайдо бўлган. Улардан баъзилари ўша даврнинг ёзма ёдгорликларида ҳозирги давргача етиб келган.\nАйрим мутахассисларнинг фикрича, замонавий ўзбек ошхонаси ўзининг хилма-хил мазадаги таомлари билан 120-150 йиллар илгари ташкил топган. Айнан ўша йилларда Ўзбекистон ҳудудига европа давлатлари ошхонасининг таомларини тайёрлашда фойдаланиладиган озиқ-овқат ва қандолатчилик маҳсулотлари кириб кела бошлаган.\nЎзбекистон Республикасининг турли вилоятларида ўзбек миллий таомларини тайёрлаш бир-биридан сезиларли даражада фарқ қилади. Шимолий ҳудудда асосан палов ва хамирли таомлар тайёрланса, жанубий ҳудудда эса кўпроқ гуруч ва сабзавотлардан тайёрланадиган таомлар хуш кўрилади.\n24 Январь 17:35 65510\n23 Январь 20:24 64119\n23 Январь 11:39 60562\n24 Январь 09:34 54655\n25 Январь 11:32 54336


Антиинстаграмм дориси ишлаб чиқилса...\nБиз каби ёшларнинг вабосига айланган ижтимоий тармоқлар сони тобора ортиб бормоқда. Инсон онгининг ривожланишига ҳисса қўшиш мақсадида кашф этилган ушбу қизиқарли янгиликлар манбаи, аксинча, ақлу заковатимизни кемирувчи вирусларга айланиб бормоқда.\nБугунги кунда энг кўп фойдаланиладиган ижтимоий тармоқлардан бири, бу – Инстаграмм. Унда хонанда, актёр-актрисалар ва шулар каби “юлдузлар”нинг “пост (мақола)лари”да айни дамда нима иш билан бандлиги, кийган кийимларининг баҳоси, нима овқат егани, ҳатто, ётоқхонасининг кўриниши-ю ошхонасида қандай егулик борлигигача саҳифаларида “реклама” қилади. Уларнинг бу ишлари миллатимиз, динимиз ва менталитетимизга зид эканлигини ҳамма билса керак. Аммо билиш бошқа, амал қилиш бошқа. Таассуфки, инстаграммдан фойдаланувчи санъаткорлар саҳифаларидаги обуначилар сонининг ортиб ёки камайганлигини, суратларга босилган “лайк”ларни ҳисоблаб, йил ғолиблари 10талигини тузишга ҳам улгуришибди.\nИнстаграммдан фойдаланувчи ўқувчи ва талабалар инстаюлдузларни ўргангандан кўра ўқишни қойиллатсалар яхшироқ бўлармиди, деб ўйлайман. Ушбу тармоқларни кашф этаётган “олим”ларимиз мубталолик дардига даво антиинстаграмм дорисини ҳам ўйлаб топишса, айни муддао бўларди! Санъатни севиш ҳам эви билан-да, ахир!\nЎтмишимизни унутаётган замондошларимнинг келажак олдида уялиб қолишларидан қўрқаман...\nМайсара САФАРОВА, 2018-01-12, 18:24 181


Қозоғистонда йилига 100 минг машина чиқарилади - Номадлар,Турклар,Қозоқ одатлари ва анъаналари,Қозоғистон табиати\n#автомобиль #Tradein #автосаноат #бренд\nҚозоғистон автосаноати катта муваффақиятларга эришмоқда. Ишлаб чиқариш ҳам, экспорт ҳам йил сайин кенгаймоқда. Камида 15-20 фоизга. Қозоғистон автобизнес ҳамжамияти экспертлари берган маълумотга кўра, шу кунларда мамлакатда сотилган ҳар 3 та янги машинанинг иккитаси мамлакатимизда йиғилган. Шу тариқа, жорий йилнинг 5 ойида мамлакатимиз аҳолиси 28 мингта маҳаллий автомобиль харид қилгани. Умуман олганда, ўтган йили 67 мингта техника бирлиги, шу жумладан, автобуслар ва юк техникаси йиғилди. 8 мингдан зиёд автомобиль хорижга жўнатилди. Машиналаримиз Россия ва Ўзбекистон фуқаролари эътиборини қозонди.\nЯқин келажакда мамлакатимиз автосаноати йилига 100 минг автомобиль ишлаб чиқариш ниятида. Шунингдек, ассортимент кенгаяди. Мутахассислар таъкидлашича, бугунги кунда олдинга қўйилган асосий мақсад – мамлакат автомобиль паркини имкон қадар янгилашдан иборат.\nЕрбўл Сейпилов, Қозоғистон автобизнеси ҳамжамияти техник тартибга солиш бўйича директори:\n- Аввал бозорларимизда бир неча бренд бўлган, танлаш имкони кам эди. Ҳозир корейс автомобиллари ҳам, Америка автомобиллари ҳам бор, келгусида бошқа инвесторлар келади, мамлакатимиз автосаноатига янги брендлар кириб келади. Бундан ташқари, бизда Trade-in тизими мавжуд, у ўзини яхши кўрсатди, демак, бир неча йилдан сўнг автомобилларни деярли харид қилинган баҳосида сотиш имконияти пайдо бўлади. Ёки эскисини салондаги янги автомобилга алмаштириш мумкин.\nҚозоғистон автомобиллари экспорти 2021 йил 1-чорагида 84 фоизга ўсди


Samsung Galaxy S9 бенчмаркда 7787 балл тўплади - Terabayt.Uz\nSamsung Galaxy S9 бенчмаркда 7787 балл тўплади\nКуни кеча Geekbench бенчмаркида SM-G960F модел рақамига эга қурилма тестдан ўтказиб кўрилган. Бу – Samsung Galaxy S9 смартфонидир, деб ёзади GizChina.\nЯкка кристалли Exynos 9810 тизими билан жиҳозланган ушбу янги қурилма ажойиб кўрсаткичларни намоён этган. Бир ядроли синовда Galaxy S9’нинг натижаси 2680 балл бўлса, кўп ядроли тестда у 7787 балл тўплай олган.\nСиновдан ўтказилган девайснинг тезкор хотираси ҳажми 4 гигабайтга тенг. Бенчмаркдаги қайдга кўра, у Android 8.0 операцион тизим талқини бошқаруви остида ишлайди.\nАйтиш керакки, ушбу гаджетдан ташқари, савдога яна якка кристалли Snapdragon 845 тизими билан жиҳозланган Samsung Galaxy S9 талқини ҳам чиқарилади. Инсайдерларнинг маълум қилишларича, Samsung Galaxy S9 самарадорликда iPhone X ҳамда бошқа барча Android-флагманларни доғда қолдиради.\nЭслатиб ўтамиз, Samsung Galaxy S9 шу йилнинг декабридан оммавий ишлаб чиқаришга жорий этилади. Унинг тақдимоти эса 2018 йилнинг февралида бўлиб ўтиши кутилаётир. Смартфон корпуснинг орқа панелида бармоқ изи сканерига, олд панелдаги камералар орқали фойдаланувчининг юзини таниш тизимига эга бўлиши тахмин қилинмоқда.\n#андроид смартфон #тест #хабарлар #Samsung Galaxy S9


Сўз эркинлиги, дин ва давлат, Azon.uz атрофидаги баҳслар — Sof.uz\nБеҳзод Мамадиев 20.02.2018 08:06 127 Колумнистлар\nШу билан бирга, айримлар сўз эркинлигини суиистеъмол қилиб ҳаддидан ошяптими, уларни чеклаш керакми, деган саволлар ўртага ташланди.\nДунёнинг ривожланган демократик мамлакатларида бундай баҳсли чиқиш ва фикрлар кўп янграши оддий ҳолат ҳисобланади. Масалан, яқинда АҚШ Президенти Доналд Трамп халққа мурожаати пайтида унга қарсак чалмаган демократларни хоинларга тенглаштирди. Ёки демократлар ва республикачилар ўртасидаги азалий кураш мавзуларидан бири – аборт масаласини олиб кўринг. Республикачилар абортга кескин қарши ва уни қотилликка тенглаштириб, бундай амалиётни қонун билан тақиқлаш тарафдори. Демократлар эса аборт қилиш-қилмаслик ҳақида қарор бериш масаласини ҳар бир аёлнинг узвий ҳуқуқи деб билади.\nЮқорида айтганимдек, демократик жамиятларда бунданда баттар ва қўрқинчли фикр ва айбловлар тез-тез янграб туради ҳамда жамоатчилик уларни оддий ҳолат сифатида қабул қилишга ўрганиб қолган. Яъни, бундай фарқли ёки кескин фикр жамиятни ўзгартириб юбориши эҳтимоли жуда кам. Бизнинг жамият бундай амалиётга ўрганмагани боис, ноанаъанавий ёки кескин фикрлар ижтимоий тармоқларда тез аланга олиб, баҳсларга айланиб кетмоқда. Аслида баҳс ва мунозаралар кучли фуқаролик жамиятида табиий ҳол ва ҳатто бўлиши керак бўлган жараён. Қонун билан тақиқланган ҳолатлар, албатта, бундан мустасно.\nАммо шу ўринда айтган бўлардимки, аниқ шахс нишонга олинмаган бундай мавҳум фикр ва баёнотларга қарши даъволарни кўриб чиқишда судлар сўз эркинлиги фуқаролик жамияти учун муҳим, деган тамойил асосида иш кўриши керак. Айниқса, бу фикр оммавий ахборот воситалари томондан тарқатилган бўлса.\nБу ерда фактлар ҳақида гап кетяпти; фикр деярли ҳеч қачон судга тортилмайди. Шунчаки, эътиборсизлик билан, техник хато билан ёки қасддан қилинмаган ҳолатда юз берган хатоликлар учум журналистлар, одатда, жазоланмайди. Чунки сўз эркинлиги, жамоатчиликнинг маълумот олиш ҳуқуқи бу ҳуқуқни чеклашга қаратилган даъводан муҳимроқ кўрилади.\nБизда ҳам шу анъана суд-ҳуқуқ амалиётига кириб бориши керак. Яъни амалдорлар, расмийлар ўз шаънини ҳимоя қилиб журналистларни судга берса, суд аҳолининг маълумот олиш ҳуқуқи расмийнинг шахсий ҳаёти ҳимоясидан кўра муҳимроқ, деган тамойил асосида ишни кўриб чиқиши керак.\nУлар, эътиқоди талаб қилгани боис, аёллар рўмол ўраши, эркаклар соқол қўйиши, иш пайтларида намозларини ўқиб олишлари учун танаффус берилиши каби шароитлар яратилишини талаб қилиш ҳуқуқига эга ҳамда давлат, миллий ва халқаро қонун нормалари асосида, бу ҳуқуқларнинг таъминланиши ва бузилмаслигини кафолатлаш мажбуриятига эга. Шунингдек, улар, хоҳласа, ўз оммавий ахборот воситаларини, теле ва радиоканалларини, ибодатхоналарини очиш ва қонун доирасида фаолият юритиш ҳуқуқига эга. Аммо улар барча хусусий ёки давлат каналларидан, бошқа ОАВлардан ёки давлат идоралари ҳамда бошқа хусусий-жамоат муассасаларидан ўз эътиқодлари ва яшаш тарзларини ҳисобга олган ҳолда фаолият юритишларини талаб қилишга ҳақли эмас. Шу ерда улар ҳаддиларидан ошган бўлади, бошқалар ҳуқуқига дахл қилишга ўтган бўлади. Демак, уларнинг ҳуқуқлари шу нуқтада чегараланади.\nУлар фақат жамоатчилик босими асосидагина телеканални баҳсли кўрсатув ёки филмни эфирдан олишга ундашлари мумкин, лекин бу ҳукумат буйруғи ёки зўравонлик таҳдидига асосланган босим орқали амалга оширилмаслиги керак. Ўзбекистон аҳолисининг аксарияти мусулмон эканини ҳисобга олсак, «Зўр ТВ» каналидан «Севги изтироби» сериалининг эфирдан олинишини ана шу жамоатчилик босими натижаси дейишимиз мумкин. Лекин сериал фақат бош вазирга ёки маълум бир қатламга ёқмагани учунгина буйруқ билан эфирдан олиниши тўғри эмас.\nҚонун бўйича, одатда, эфирга кетадиган материаллар мазмуни аудитория ёши бўйича таснифланади. 16+, 18+ каби таснифлар шу асосда ишлаб чиқилган. Лекин таснифлаш талаблари универсал эмас. Масалан, АҚШ ёки Европада 14+ деб топилган филм Ўзбекистонда фақат 18 ёшдан катталар учун мос деб топилиши мумкин. Жамиятнинг ўзига хос ахлоқий қадриятларидан келиб чиқиб, давлат филм ва бошқа кўрсатувларни ёш бўйича таснифлаш тартибини ишлаб чиқиши керак.\nДиндорлар мана шу тартиб асосида филмларга қарши курашишлари мумкин. Масалан, агар «Севги изтироби» сериали 16+ сифатида таснифланган бўлса, унинг эфирдан олинишини истаганлар аслида унинг 18 ёшдан катталар учун эканини даъво қилиб, филм қайта таснифланишини ва унинг эфир вақти ўзгартирилишини талаб қилишлари мумкин.\nЭҳтимол, зиёли, исломпарвар одам давлат бошига келса, диктатура улар хоҳлаган идеал жамиятга бошлаши мумкин. Лекин эртага ундан кейин келадиган навбатдаги раҳбар ана шундай одам бўлишига ким кафолат бера олади? У, аксинча, мусулмонларни ёки бошқа диний гуруҳларни тазйиққа оладиган режим ўрнатиши мумкин-ку.\nдавлат дин фикр мулоҳаза\n16.03 17:53 223 Ўзбекистон\nБлогер фикри. “Қўрқувларимиз ватани” филми ҳақида: Икки соатлик ёлғон\n7.11 16:28 1017 Колумнистлар


Тошкент аҳолисининг қарийб 99 минг нафари ишсиз. Пойтахтдаги ишсизликнинг сабаблари маълум қилинди / Ўзбекистон янгиликлари, энг сўнгги хабарлар\n14 декабр 2018 15:43\nЖАМИЯТ 0 Шархлар 1264 кўрилди\nТошкент аҳолисининг қарийб 99 минг нафари ишсиз. Пойтахтдаги ишсизликнинг сабаблари маълум қилинди\nБугунги кунда Тошкент шаҳрида доимий аҳоли сони 2,5 миллиондан зиёд. Улардан 1,1 миллион нафарини иш билан банд аҳоли, қарийб 99 мингини ишсизлар, 90 мингдан ортиқ нафарини меҳнат мигрантлари ташкил этади. Деярли 39 минг киши жорий йилда меҳнат бозорига биринчи марта кириб келган ёшлар ҳисобланади. Шаҳар бўйича потенциал ишсизлик даражаси 20 фоизга тенг, деб ёзади ЎзА.\nИшсизликнинг сабаблари нимада:\nБиринчидан, аҳолининг аксарият қисми тадбиркорлик соҳасида, жумладан, ажратилаётган кредит маблағларини ўзлаштириш ҳамда оддий молия ҳисоботларини юритиш бўйича етарлича билим ва кўникмаларга эга эмас.\nИккинчидан, кўплаб ишсиз фуқаролар меҳнат бозорида эҳтиёж юқори бўлган касблар бўйича талабга жавоб бермайди. Шунингдек, аксарият аҳоли асосан савдо-сотиқ билан шуғулланиб келмоқда. Ишсиз фуқароларни касбга қайта тайёрлаш ишлари меҳнат бозори талабларига мос тарзда ташкил этилмаяпти.\nТошкент шаҳри бўйича фақатгина 91 минг киши Жамоат ишлари жамғармаси ҳисобидан бир марталик ва вақтинчалик ишларга жалб қилинган, бу борада мавжуд имкониятлардан тўлиқ фойдаланилмаяпти.\nЖорий йилнинг биринчи ярми якунларига кўра, норасмий банд аҳоли сони 141 минг нафардан зиёдни ташкил этган.


КИТОБГА СИҒМАГАН ГАПЛАР\nҲаётимизнинг ҳар бир куни, ойи ва йилларининг сарҳисоби, уларни тафаккур ва таҳайюл элагидан ўтказиш ютуқларимизу хато-камчиликларимизни англатишдан ташқари, истиқбол режаларимизни самарали ташкил этишга ҳам ёрдам беради, албатта. Мен фаолият юритаётган таълим муассасаси фаолияти ҳам бундан мустасно эмас.\nХуллас, ўтган ўқув йили якунида раҳбарият томонидан билим юртимиз босиб ўтган тарихий йўлни ўзида акс эттирадиган махсус китоб яратиш ғояси илгари сурилди. Ташаббус кўпчилик қатори менга ҳам маъқул бўлди. Ўйлаб кўрсак, яқин ўн йилликлар ичида шу сингари адабиёт яратилмаган экан. Бу вазифага масъул бўлган ижодий гуруҳ тузилгач, дастлаб ишни материаллар йиғишдан бошладик. Бизга архив материаллари билан бир қаторда турли йилларда чоп этилган газета ва журналлардаги маълумотлар, билим юртимизда турли даврларда таълим олган, ишлаган ёки хизмат қилган инсонларнинг эсдалик ва фикр-мулоҳазалари катта ёрдам берди. Айниқса, ижодий гуруҳимиз аъзолари ўртасидаги ўзаро хайрихоҳлик ва бирдамлик руҳи ишимизни анчагина енгиллаштирди, десам бўлади. Биз аввал бошда китоб-рисола шаклида тайёрлашни мўлжаллаган ижод маҳсулимиз бора-бора альбом қиёфасига кирди. Чунки ишнинг мазмун-мундарижаси матнларни иложи борича қисқартириш эвазига суратларга кўпроқ ўрин беришимизни тақозо қилар эди. Натижада матбаачилик талабларидан келиб чиқиб, уни ҳужжатли-тарихий алманах, деб аташга қарор қилдик. Шунинг учун ҳам биз муаллифлар унга дилимиздаги ҳамма гапларни ҳам кирита олмадик, чунки расмиятчилик шуни талаб этади. Бироқ воқеа-ҳодисаларнинг асл моҳияти, уларнинг қадр-қиммати айнан дилдан тўкиладиган сўзларимизда ўз ифодасини топиши ҳам бор гап. Шу маънода аввал бошда китобга киритишни истаганим, аммо унга «сиғмай» тушиб қолган фикр-хотираларимнинг баъзилари тўғрисида сиз билан ўртоқлашмоқчи эдим.\nЭсимда, 90-йилларнинг охирлари эди. Кафедрамиз учун фаррошликка бир аёлни ишга олдик. У болаликдан ногирон бўлишига қарамасдан, ўз ишини рисоладагидек бажариш баробарида, табиатан дилкашлиги учун ҳам барча ходимларимиз билан тезда чиқишиб кетди. Қисқа вақт ичида нафақат кафедрадаги тозалик, балки маънавий муҳит ҳам яхшиланганлигини барчамиз сездик. Гулнорахонни, айниқса, курсантлар яхши кўришар, унинг ишини енгиллатиш учун синфларни саранжом сақлашга интилишарди. Иш жараёнида янги ходимамиздаги бир одатга эътибор бердим: у баъзан машғулот бўлаётган синфлар олдида тўхтаб, ичкарида бўлаётган гап-сўзларга қулоқ солар, ўзича уни баҳолар, ундаги юз ифодаси шундан далолат берарди. Бир куни хонамда одатдагидек ишлаб ўтирсам, у рухсат сўраб, ичкарига кирди. Суҳбат асносида эса кафедрамиз ўқув дастурига киритилган бир-иккита нисбатан мураккаброқ бўлган илмий тушунчаларнинг моҳияти билан қизиқди. Ундаги қизиқувчанликни билганим учун саволларига батафсил жавоб бердим, шунда суҳбатдошим минг истиҳола билан яқингинада иш бошлаган бир ўқитувчимизнинг бу билимларни курсантларга бошқачароқ тарзда етказганлигини айтиб берди. Шундан сўнг бу устознинг машғулотларида иштирок этиб, ўзи билан алоҳида суҳбатлашганимизда ундаги касбий тайёргарлик даражаси етарли эмаслигига амин бўлдик. Табиийки, синов муддати тугагач, у билан меҳнат шартномаси тузилмади. Эҳтимол, бу аёлдаги интеллектуал салоҳият сизни ҳайрон қолдиргандир? Менда ҳам дастлаб шундай савол пайдо бўлди. Гулнорахон ўрта мактабни олтин медалга тугатиб, ўша йилнинг ўзида университетнинг ҳуқуқшунослик факультетига ўқишга кирганлигини, бир йиллик таълимдан сўнг касаллиги хуруж қилиб, уни ташлашга мажбур бўлганлигини эса сал кейинроқ билдик. Яхши бир оиланинг бекаси, ажойиб фарзандларнинг онаси бўлган бу синглимиз ҳозирда нафақада бўлишига қарамасдан эзгу ишлар қилишдан чарчамаяпти.\nҲаёт қонунияти шундай эканки, ёшинг каттарган сари маслаҳат сўровчилар, ҳеч бўлмаганда фикринг билан ўз қарорининг тўғрилигига яна бир бор ишонч ҳосил қилишни хоҳловчилар кўпайиб қолар экан. Зеро, ўзгалар томонидан қўллаб-қувватланган, маъқулланган режа-дастурларнинг амалга ошиши осонлашиб, самараси ҳам юқори бўлади. Бундан 5-6 йил муқаддам ўқувчиларимдан бири, ҳозирда масъул лавозимда хизмат ўтаётган офицер укамиз билан бўлган суҳбатда гап айланиб маош масаласига бориб тақалди. Шунда ҳамсуҳбатим «Устоз, анчадан буён маошимни олиш учун касса олдига боришга ийманаман, унинг миқдори бажараётган юмушларим олдида кўпдек туюлаверади», деб қолди. Шу ўринда жамиятшунос мутахассис сифатида ўз бурчига содиқ ва фаолиятига виждонан ёндашадиган кишилардагина шу сингари ҳис-туйғулар бўлишини таъкидлашни истардим. Албатта, мен унга бундай хижолатпазликни бартараф этиш йўли борлигини, бунинг учун ўз вазифаларини янаям яхшироқ бажариши зарурлигини таъкидладим. Мана шундай юксак инсоний сифатларга эга сафдош, жамоадош биродарларинг ҳақида ўйлаганингда беихтиёр фахрланасан, киши.\nАммо дилни хира қиладиган воқеалар ҳам бўладики, энди бунга биргина мисол келтириш билан чекланаман. Анча йиллар бурун сафдошларимиздан бири давлатимизнинг юксак фахрий унвонига сазовор бўлди. Газетада шу ҳақда чиққан хабарни ўқиб, ҳайрон бўлиб турганимда, телефон жиринглаб, хаёлим бўлинди. Гўшакни кўтаргач эса ҳайратим янада ошди. Қўнғироқ қилаётган ўша биродаримиз экан. У мендан: «Ака, ҳозир олдимда журналистлар ўтиришибди. Улар буни қайси ютуқларим учун олганим билан қизиқишяпти... Ўзи бу қанақа совға?..» деб сўраб қолди. Кулишниям, куйишниям билмайсан, киши. Бу эса адолат мезони бузилган жойда шунақа ҳангомалар ҳам бўлиб туришидан далолат беради.\nГарчи гап катта бир таълим муассасаси тўғрисида борар экан, бир нарсани таъкидлашни истардим: жамоа фаолияти ҳар жиҳатдан самарали бўлиши учун унинг ҳаёти қувончларга тўлиқ бўлиши зарур! Бу қувонч шунчаки қисқа кўнгилхушлик эмас, балки меҳнат, ҳамкорликдаги меҳнат берадиган, ҳозирги ва келажакдаги муваффақиятлар замиридаги қувонч бўлиши керак. Менимча, фаолиятимизда бунга тўсиқ бўлаётган омиллардан бири кафедралараро алоқа – муносабатларнинг заифлиги билан боғлиқ. Агар барчамизнинг саъй-ҳаракатларимиз бир нарса – етук офицерларни тайёрлаш ишига қаратилганлигини эътиборга оладиган бўлсак, бу алоқаларнинг мустаҳкам бўлиши зарурлиги ойдинлашади. Ўз тажрибамга таянадиган бўлсам, бундай муносабатлар расмий чора-тадбирларсиз, яъни шахсий алоқалар асосига қурилгандагина самара беради. Энди бу сингари ҳамкорлик алоқалари «Устоз – шогирд» ёки қизиқиш ва манфаатлар бирлиги каби тамойилларга қурилса, айни муддао бўлар эди. Курсантлар бўлинмалари командирлари ҳам бундан четда қолишмаса яхши бўлар эди. Афсуски, илмий-ижодий ва педагогик фаолият учун сув ва ҳаводек зарур бўлган бу муносабатлар бугунги кунда камёблашиб, сийраклашиб қолди. Инсоният тарихидаги энг улкан кашфиётлардан тортиб ижтимоий-маиший ҳаётимиздаги кичкина ютуқларгача, барчаси бир неча ҳамфикрлар ўртасидаги ҳамкорлик маҳсули эканлигини унутмаслигимиз керак. Унга қайта ҳаёт бағишлаш эса ҳар биримиздаги саъй-ҳаракатимизга боғлиқ.\nЧори НАСРИДДИНОВ, Чирчиқ олий танк қўмондонлик-муҳандислик\nбилим юрти гуманитар фанлар кафедраси доценти


Касаба уюшмасисиз ташкилот — Ishonch Gazetasi\nКасаба уюшмасисиз ташкилот\nМеҳнат муҳофазаси ва ходимлар ҳимояси кимнинг масъулиятида?\n«Ishonch» газетасида эълон қилинган «Йўқ» дейиш «санъати» ёхуд «Шум бола»нинг ёнини ким олади?» сарлавҳали мақолани ўқиб, кўнглимиздаги гаплар ёзилганига амин бўлдик. Бу масаладаги жавобсиз мурожаатлар,«раҳбарсиз ҳал этолмайман»,«маъмуриятдан ҳеч ким йўқ» қабилидаги важларга барча жойда дуч келиш мумкин.\nМисол учун, Асака туманида ҳам 200-400 дан ошиқ ходимлар ишлайдиган йирик корхоналарда хоҳ ишонинг, хоҳ ишонманг касаба уюшмаси ташкилоти тузилмаган. Негаки, касаба уюшмаси ташкилоти тузиш ҳақидаги таклиф билан чиқилганда, раҳбар«ишчиларимга барча нарсани ўзим қилиб бераман» ёки«кредитларимни ёпяпман» («Аsакаtekstil» МЧЖ), иш юритувчи ёки ёрдамчилар билан учрашганингизда эса, албатта, раҳбари рози бўлмагани ёки у узоқ сафарда экани («Forall Texstil» МЧЖ) ҳақида жавоб оласиз.\nТўғри, касаба уюшмаси хизматига жалб қилиш ихтиёрий тарзда амалга оширилади. Лекин кўпинча иш берувчилар Меҳнат Кодекси 177-моддасининг мазмун-моҳиятини тўлиқ тушуна олмайдилар. Ушбу моддада иш берувчи ишловчи ходимлар меҳнатини ташкил қилиши, уларга қонунлар ва бошқа норматив ҳужжатларда, меҳнат шартномасида назарда тутилган меҳнат шароитларини яратиб бериши, меҳнат ва турмуш шароитларини яхшилаб бориш учун жамоа шартномасини тузиши шартлиги белгилаб қўйилган. Жамоа шартномалари корхонада, албатта, касаба уюшмаси ёки ишловчиларнинг бошқа вакиллик органи билан тузилади. Тузилган жамоа шартномалари орқали ходимларга барча зарур имтиёзлар, кафолатлар яратилади.\nҲозир жойларда кўплаб хусусий корхона, ташкилотлар пайдо бўлмоқда. Уларда ишловчи ходимларга меҳнат шароити яратиб бериш иш берувчининг вазифасига киради. Бундай вазиятда касаба уюшмаси иш берувчининг жонига ора киради, яъни ходимларнинг меҳнат муҳофазаси ва ижтимоий ҳимояси таъминланишига эришилади. Шундай экан, касаба уюшма фаоллари бу борада тарғибот-ташвиқот ишларини янада кучайтиришимиз, ўз вазифамизни сидқидилдан бажарган ҳолда ходимларнинг ишончли вакилига айланишимиз зарур.\nАСМ ходимлари касаба уюшмаси Асака тумани кенгаши раиси\nНигина БМТда олқишланди


Рақобатга дош берган «ричаг», унинг ишончлилиги қай даражада? - Zamin.uz\n23:17 / 27.03.2018\nРақобатга дош берган «ричаг», унинг ишончлилиги қай даражада?\nФутболимизда тарихий воқеа юз берди. Миллий терма жамоамиз жаҳон чемпионати-2018 иштирокчиси саналган Африка футболи вакили билан ўйинда муносиб кўринди - дуранг.\nБарибир, навқиронлик ўз сўзини айтди. Унинг моҳиятини фақат шижоат ва ғайрат белгиламайди. Навқиронлик бағрида ўзгачароқ фикрлаш, аввалги қолиплардан қочиш туйғуси ҳам яшайди.\nШу маънода айтсак, Темур Кападзе кучли рақибга қарши чўчимай курашиш лозимлигини тушунди ва ўша туйғу турткиси ила енгилишни истамади.\nЯнги мураббий яқин-яқингача ҳам майдон марказида тартиб ўрнатиш билан шуғуллангани учунми, энг аввало, таянч ярим ҳимоясига эътиборни кучайтирди.\nТаъбир жоиз бўлса, Кападзе бир уринишда марказий ҳудудда фаоллик кўрсатувчи тажрибали ва тезкор «ансамбль» тузди. Аёнки, аввалги мураббийлар ҳам шу мақсадни кўзлашган.\nАммо улар яратган ва ишонган «ансамбль» кутилган самара бермаганди. Яъни жамоани мағлубиятлардан қутқаролмаганди. Мана, Темур Кападзе таянган механизм бу ишни уддалади.\nАслида Кападзе ҳам асосан, ўша мураббийлар қўл остида тўп сурган футболчиларга ишонч билдирди ва янгиланишни биргина Одилбек Ҳамробеков билан боғлаш ноўрин.\nФикримизча, мураббий жамоада яширин курашга чорловчи «ричаг»ни топди. Ҳа, бунинг қанчалик мустаҳкамлигини бугун Марокаш терма жамоаси синовдан ўтказади. Биз эса мустаҳкамлаш омиллари хусусида мушоҳада қиламиз.\n1. Терма жамоамиз аъзолари ижросида рақиб жарима майдончаси ичида уйғун ҳаракатлар кўзга ташланмади. Аниқроғи, улар бунга ҳарчанд интилишмасин, динамика қовушмади. Бир пайтлар Александр Гейнрих, Максим Шацких, Сервер Жепаров, Одил Аҳмедов ўзаро ҳамкорликда шундай ташаббусга эга бўлишарди.\nБу квартет рақиб жарима майдончасида ўзини анча эркин ҳис қиларди, ҳарқалай. Афсуски, футболимиз яхшигина квартет имконларидан унумли фойдаланиш йўлини тополмади. Ҳозир ҳам шунга яқинроқ тўртлик шакллантириш мумкин.\nБиринчи вариант: Икром Алибоев - Элдор Шомуродов - Достон Ҳамдамов - Темурхўжа Абдухолиқов. Иккинчи вариант: Отабек Шукуров - Жалолиддин Машарипов - Сардор Рашидов - Марат Бикмаев. Мураббийлар штабининг ҳам шу хусусда ўйлаётгани сезилиб турибди.\nБалки Достон Ҳамдамов таркибга жалб этилганида, яхлит схема гувоҳига айланармидик... Лекин моҳият ўзгармасди, яъни футболчиларимизнинг ҳужумдаги уринишлари айтарли самара бермасди, барибир. Чунки Сенегал термасига қарши кечган баҳсда Элдор Шомуродов, Жалолиддин Машарипов ва Сардор Рашидовда ҳужум руҳиятини кузатмадик.\nУлар ўзларини худди соф ярим ҳимоячидек тутишди. Бундай вазиятда позицион ҳужумлар самара келтириши қийин. Тан олайлик, айни пайт футболимизда рақиб жарима майдони ичида ёлғиз ҳаракатланиб, эффект берадиган марказий ҳужумчи йўқ.\nАлександр Гейнрих феномени қачон яна такрорланиши эса номаълум. Унгача жамоага ҳужумкор квартет руҳиятини сингдириш мураббийлар штабининг бош вазифаси ҳисобланади.\n2. Дани Алвеш ва Марселонинг чап қанот, Виталий Денисов ва Хорди Альбанинг ўнг томонда тўп суришлари мухлис тасаввурига сиғмайди. Тўғри, бу футболчилар мураббий кўрсатмасига мувофиқ, бошқа позицияда ўйнашни эплашар, балки. Бироқ қайси мураббий ошкора таваккалга қўл уради ва бундан қандай наф бор?!\nГвардиоладек мураббий Филипп Ламни ўнг қанот ҳимоясидан таянч ҳудудига суриб, нимага эришди? «Манчестер Сити»да Кевин де Брюйненинг ўнг қанотдан олдинга ташланиши ва сўл тарафдаги футболчига тўп узатиши ҳамиша хавфли вазиятларни юзага келтиради.\nБунинг асосий сабаби - футболчилар руҳиятига шундай ҳаракатланиш стратегияси сингдирилгани. Ҳа, ҳамма гап мураббий мунтазам уқтирадиган ҳаракатланиш тартибида. Терма жамоамизда эса ярим ҳимоячилардан сунъий вингер шакллантириш анъанаси кучли. Ҳолбуки, вингер табиатан туғилади.\nМураббийлар шу омилни ёдда тутишганида, Элдор Шомуродов Сенегал термасига қарши баҳсни ўнг қанот ярим ҳимоясида бошламасди. Ноқулай позиция футболчини чалғитади, барибир. Натижада у беихтиёр хатога йўл қўяди. Элдордан ҳам вингер «ясаш»-га уриниш даври ўтди, бизнингча.\nЗеро, ярим ҳимоянинг чап қаноти унинг учун - табиий позиция. Шомуродов бу жой учун Жамолиддин Машарипов билан рақобатлашса арзийди. Терма жамоа ўнг қаноти эса Сардор Рашидов ёки Достон Ҳамдамовга ишониб топширилгани маъқул. Таъкидлаш жоизки, ярим ҳимоянинг ўнг томонида ҳозирча бирор футболчи Санжар Турсунов каби фойдали тўп суролмаяпти.\n3. Мураббийлар штаби терма жамоамиз фаоллигини таъминлаш ва ҳаракатчанлигини ошириш мақсадида Акром Комилов ва Акмал Шораҳмедовга ҳимоянинг тегишлича чап ва ўнг қанотида ишонч билдиргани тушунарли, албатта. Бироқ сенегаллик футболчиларнинг жамоамиз жарима майдонига айнан қанотлардан бот-бот ёриб киришгани кишини ўйга солади.\nУларга Олег Зотеев ва Шуҳрат Муҳаммадиев рақобатчи холосми? Ислом Тўхтахўжаевни ўнг қанотда синайверган Самвел Бабаян бу позиция-га бошқа муносиб футболчи тополмагани ҳақиқатми?\nСаволларга аниқ жавоб топиш терма жамоамиз муваффақиятини белгилайди. Очиғи, Равшан Ҳайдаров жамоасида айнан орқа чизиқнинг ўнг қаноти нисбатан заифроқ. Шундай экан, бу позицияга муносиб ворис тарбиялаш - долзарб масала.\n4. Терма жамоамиз аъзолари ҳали ҳам узоқ масофага тўп узатиб хато қилишдан чўчишмоқда. Ҳақиқатан ҳам, улар бу ишни қойиллатиб бажаришолмайди. Қисқа ва ўртача узатмалар эса футболчиларимизнинг ҳужумга ўтишлари учун анчагина ноқулай. Бошқача айтганда, испанча футболни хуш кўришимиз қимматга тушмоқда.\nНегаки, ўйинчиларимизда шунга яраша техника ва тезлик етишмайди. Шунинг учун Япония ва Ж.Кореянинг атлетик футболи нисбатан устунлик қилаверади.\nЭнди терма жамоамиз таркибида Отабек Шукуров, Азиз Ғаниев, Икром Алибоев каби ушбу муаммони ҳал этишга қодир истеъдодлар жамланишди. Жиддий меҳнат қилса, Азизбек Турғунбоев ҳам уларнинг сафига қўшилади. Қанийди, Жамшид Искендаров бу борада рақобатга киришса эди...\nХуллас, бутун бир плеймекерлар «армия»си Жавоҳир Сиддиқов, Жасур Яхшибоев, Элдор Шомуродов ва Жалолиддин Машарипов каби тезкор футболчиларни кутилмаган позиция-ларга чорлашса ва узоқ масофалардан тўп узатишни ўзлаштиришса, терма жамоамиз ўйин услубидаги буткул йўқолмаётган эски, таниш манзара кескин ўзгарарди.\nМуҳтарам мухлис! Биз орзуларга тўйинган мулоҳазаларимизни баҳам кўрдик. Зеро, катта ижобий ўзгаришлар орзуларни баралла айтишдан бошланади. Марокашлик футболчиларга қарши тўп суришга шайланган терма жамоамизнинг шу ишга жиддий бел боғлашидан умидвормиз.\nЭрон — Ўзбекистон. Темур Кападзе асосий таркибни эълон қилди


«Ўзбeктeлeком» «Қозоқтелеком»ни стратегик ҳамкор деб билади\n11.07.2018 16:15 0 3990\nШу йилнинг 9 июль куни «Қозоқтелеком» АЖ бошқаруви раиси Қуванишбек Эсекеев бошчилигидаги делегация Тошкентга келди ва «Ўзбектелеком» АК бош директори Фарҳод Рўзиев билан учрашди. Бу ҳақда компания матбуот хизмати хабар берди.\nТомонлар инфокоммуникация бозоридаги иккита асосий ўйинчини умумий мувофиқлаштириш мақсадида инфратузилмани ривожлантириш бўйича режалари билан алмашдилар.\n«Ўзбeктeлeком» АК Марказий Осиё, Европа ва Хитой давлатлари ўртасида халқаро транзитни ривожлантириш учун «Қозоқтелеком» АКни стратегик ҳамкор сифатида кўрмоқда.\nУчрашув доирасида томонлар SmartCity лойиҳаларини амалга ошириш, IOT (интернет нарсалар) базаси асосида маҳсулотларни биргаликда ривожлантириш каби янги бизнес соҳаларда ҳамкорлик тўғрисида келишиб олдилар.\nТехнология 22/02, 12:06\nТехнология 07/07, 16:11


Жорж Буш НАТОга янги аъзолар қўшилишини қувватлайди\n04 декабр 2020, Тошкент вақти: 07:12\nАҚШ президенти Жорж Буш ўз ҳукумати Хорватия, Албания ва Македониянинг НАТОга аъзо бўлиш ҳаракатларини қўллаб-қувватлашини маълум қилди.\nХорватия ва Руминия телеканалларига берган интервьюси чоғида Жорж Буш НАТОга аъзо бўлишга таклифнома мазкур давлатларга қачон юборилишини ошкор қилмади. Бу масала НАТОга аъзо давлатлар томонидан биргаликда муҳокама этилади.\n2-4 апрель кунлари Руминияда НАТО саммити бўлиб ўтади. Бу ерда НАТОнинг Болқон давлатлари билан алоқаларни ривожлантириш ҳамда Украина ва Грузиянинг альянсга аъзо бўлиш истиқболлари муҳокама этилади.


Компания ҳақида | Биргаликда етиштирамиз\nИфода Агро Кимё Ҳимоя\n"IFODA Agro Kimyo Himoya" МЧЖ ҚК кўп йиллардан бери Республикамиздаги деҳқон ва фермер ҳўжаликлари, шахсий томорқа эгалари ва бошқа қишлоқ хўжалиги ташкилотларига ўсимликларни ҳимоя қилиш воситалари ва ўғитларни етказиб бериш ҳамда уларни қўллаш бўйича амалий маслаҳатлар бериш фаолияти билан шуғулланиб келмоқда.\nЎзбекистоннинг энг етакчи агрокимё маҳсулотлари ишлаб чиқарувчиси бўлмиш "IFODA Agro Kimyo Himoya" МЧЖ ҚК ўтган давр мобайнида шиддатли ривожланишдан бир зум тўхтагани йўқ.\nИлғор ускуналар ҳамда энг замонавий технологиялар билан жиҳозланган мазкур корхона хориж маҳсулотлари ўрнини боса оладиган ва Европа рецептлари асосида тайёрланадиган юқори сифатли ўсимликларни ҳимоя қилиш воситаларини ишлаб чиқаришга ихтисослашган.\n"IFODA Agro Kimyo Himoya" МЧЖ ҚКнинг Наманган вилоятида жойлашган заводи эса умумий майдони 60 минг м2 ҳудудни қамраб олади. Бугун заводда йилига 10 миллион литргача пестицидлар ишлаб чиқариш имконияти мавжуд. Ва ушбу имкониятлар ҳосиласи ўлароқ, компания маҳсулотларининг сони 150 турдан ошиб кетди.\nЗавод маҳсулотларининг сифати махсус ихтисослашган лабораторияда назорат қилиб борилади. Ушбу лабораторияда маҳсулот намуналарининг кимёвий элементлари таркиби синчковлик билан таҳлил қилиниб, унинг белгиланган норма ва таркибга қанчалик мослиги, хусусан, модда ва компонентларнинг етарли миқдорда экани таҳлил қилинади.\n2019 йилда ишга тушган ихтисослашган тадқиқот ва ривожланиш Марказининг илмий даражага эга бўлган маҳаллий ва хорижий мутахассислари заводда тайёрланаётган препаратларнинг юқори сифатини таъминлаш мақсадида мунтазам тадқиқот ишларини олиб борадилар.\n"IFODA Agro Kimyo Himoya" МЧЖ ҚК эндиликда фермер ва деҳқонларга ўғит ҳамда препаратлар билан бирга “IFODA DRIP” бренди остида томчилатиб суғориш тизимлари орқали ҳам хизмат кўрсатмоқда.\nЎрни келганда айтиш керак, бугун Ўзбекистонда «IFODA» сўзини эшитмаган фермер, у ишлаб чиқарган маҳсулот қўлланилмаган ер майдони бўлмаса керак. Гапимиз бироз бўрттирилган туйилиши мумкин-у, бироқ рақамлар ҳам сўзимизни исботлайди: Юртимиз бўйлаб 30 минг нафардан зиёд фермерлар билан ҳамкор компаниянинг жойларда 100 га яқин савдо филиаллари бор. Ҳозирда «IFODA» логотипи туширилган препаратлар қўлланиладиган ер майдонлари ҳажми 2,5 млн. гектардан ортиб кетди. Ишлаб чиқариш ҳажми эса йилига 100 минг тоннани ташкил этмоқда.\nСўнгги йилларда "IFODA Agro Kimyo Himoya" МЧЖ ҚК фаолияти, унинг маҳсулотлари хорижлик мутахассислар, йирик компанияларда катта қизиқиш уйғотмоқда. Жумладан, Туркия, Эрон, Франция, Италия мутахассислари унинг истиқболига катта ишонч билан қараган. Яқинда Испаниянинг “Semillas Fito” компанияси билан ҳамкорлик шартномаларини тузишга муваффақ бўлган "IFODA Agro Kimyo Himoya" МЧЖ ҚК, кунчиқар юрт – Япониянинг йирик, дунёга машҳур “Balcom Co. Ltd” компанияси эътиборини ҳам тортди.\nШу қаторда Туркиянинг “CGC TARIM GIDA VE GIDA TAKVIYELERI KIMYA DIŞ TICARET A.Ş” фирмаси ҳам "IFODA Agro Kimyo Himoya" МЧЖ ҚК маҳсулотларига қизиқиш билдирди. Мазкур турк фирмаси билан ҳозирча 15 турдаги ўғитларни экспорт қилиш бўйича келишувга эришилди. Келишув шартларига кўра, ушбу маҳсулотлар Туркия давлати қишлоқ хўжалигида ўзини оқласа, келгусида доимий ҳамкорлик йўлга қўйилади.\nҚишлоқ хўжалиги соҳасида катта тажриба орттириб келаётган “Ifoda Agro Kimyo Himoya” МЧЖ ҚК хорижий инвестицияларни жалб қилиб, чет эллик ҳамкорлар билан икки томонлама манфаатли бўлган иқтисодий алоқаларни мустаҳкамлаш, ўз фаолиятини янада кенгайтириш, шу орқали экспорт салоҳиятини ошириб, дунё бозорига чиқиш орқали юртимиз иқтисодига муносиб ҳисса қўшишни ўз олдига асосий мақсад қилиб қўйган.\n"IFODA Agro Kimyo Himoya" МЧЖ ҚК бугун ўзида ISO сифат тизимини тўлиқ жорий этиб, ISO 9001:2008 ва ISO 9001:2015 сертификатларига эга.\nКомпания ходимларининг 50 нафари юқори малакали агроном-мутахассислардан иборат бўлиб, улар Республикамизнинг барча ҳудудларидаги мижозларимизга қишлоқ хўжалиги экинларидаги зараркунанда, касаллик ва бегона ўтларни аниқлаш, ташхис қўйиш, тахлил қилиш ва зарур чораларни кўриш бўйича бепул агрономик хизматлар кўрсатадилар.\n"IFODA Agro Kimyo Himoya" МЧЖ ҚК ходимлари бир жумлани кўп такрорлашади: “Фермерлар муваффақияти – бизнинг ютуғимиз!”. Келинг, бу шиорни бироз ўзгартириб талқин қиламиз: “Компаниямиз ютуғи – бутун Ўзбекистоннинг ютуғидир”. Шундай экан, мамлакатимиз ривожи ҳамда иқтисодий салоҳиятини ошириш, қишлоқ хўжалик тизимини янги босқичга олиб чиқиш учун "IFODA Agro Kimyo Himoya" МЧЖ ҚК бир лаҳза ҳам тиним билмайди.\nИлмий-амалий маслаҳатлар компаниянинг расмий сайтида www.ifoda.uz ҳамда телеграм мессенжеридаги каналларда бериб борилади:\nОтажонов Хамро Кодамбаевич\nҚодиров Фарход Набиевич\nБабанов Ғулом Мамашукурович\nХамраев Ёқубжон Турсунқулович\nХудойбердиев Абдусамат Турсунбой ўғли\nСобиров Азамат Нормуродович\nУмидов Жамшид Набиевич\nҲайитов Зехниддин Зайниддинович\nМардонов Фаррух Эгамбердиевич\nТураев Бегали Тилавович\nАллаев Шавкатжон Кароматжонович\nИсроилов Бахтиёр Исмоилович\nШиралиев Зафар Сафарович\nДустов Умид Хамидович\nҚудратов Отабек Темирджанович\nБозоров Орифжон Юлдашевич\nУмаров Тохиржон Собиржонович\nКаримов Шукрилла Лутпиллаевич\nДжураев Давлатбой Султонович\nЖабборов Хабибулло Қосимович\nСолиев Бобурбек Мусажон ўғли\nАтахонов Мухаммадсултон Мамарасулович\nБўтабоев Жавлонбек Махмуджонович\nТоштемиров Музаффар Нематжонович\nСапаев Кузибай Вапаевич\nАтаниязов Давлетмурат Аминович\nКичкенеков Ғофур Хожиевич\nДжураев Рахимжон Санақулович\nШиринов Зафар Мансурович\nУсмонов Мансур Рустамжонович\nЖураев Дилшод Юсуфжонович\nЖўраев Икромжон Исмоилович\nУринов Одил Нурмонжонович


Дмитрий Медведев рублнинг заифлашиши сабабларини келтириб ўтди\n19:47 / 22.08.2015\nРубль курсининг заифлашишига нефть нархининг тушиши, Хитой ва Қозоғистон миллий валюталарининг девальвацияси ҳамда ғарб санкциялари сабаб бўлмоқда, деб айтди журналистларга Россия бош вазири Дмитрий Медведев.\n“Охирги маҳал рублнинг заифлашиши нефть нархининг тушиши билан боғлиқ бўлмоқда. Тан олиш керакки, жорий нархлар охирги 6 йил ичидаги нефть котировкаларининг энг қуйи нуқтаси бўлмоқда. Бу нархларни ўтган асрнинг 80-йиллари ва 90-йиллари бошида бўлган нархларга нисбатан доллар курсининг ўзгариши билан келтириш мумкин ва мураккаб бўлмаган ҳисоб-китоблар йўли билан шундай хулосага келиш мумкинки, бу нефть охирги 30-40 йил ичида сотилган энг қуйи нуқталардан бири бўлмоқда. Энг пасти эмас, бироқ жуда пасти”, деб айтди Медведев. Унинг айтишича, нефть нархи билан боғлиқ бундай вазият рублнинг заифлашишига олиб келмоқда.\n“Бошқа сабаблар ҳам бор. Бу капиталлар бозоридаги умумий беқарорлик, Хитой валютаси атрофидаги вазият, унча катта даражада бўлмаса ҳам, қўшниларимиздаги вазият: тенгенинг мавқеини заифлаштирган Қозоғистонда валюта коридоридан воз кечиш қарори қабул қилинди. Бизнинг иқтисодиётларимиз ҳар ҳолда боғланган ва шунинг учун биз бу жараёнларга бефарқ бўла олмаймиз”, деб қўшимча қилди Медведев.\nМедведев бошқа сабаблар қаторида Россияга қарши ғарб давлатлари томондан киритилган санкциялар, жумладан Россияга капитал бозорининг ёпилиши ва Россия банкларига нисбатан санкциялар киритилишини айтиб ўтди.\n“Ҳозирда булар содир бўлмоқда. Бироқ бу жараён поёнсиз бўла олмайди”, деб таъкидлаб ўтди Медведев.


Маҳалла масъуллари солиқ тушумларини туширишга жалб қилинмайди - zarnews.uz\nКейинги кунларда айрим интернет тармоқларида Тойлоқ туманидаги маҳалла фуқаролар йиғинлари раисларининг солиқ ва ҳарбий хизмат бадали йиғишга мажбурланаётгани ҳақида асоссиз хабар тарқалди. Бу нечоғли ҳақиқатга тўғри келади?\nТойлоқ туманида 50 та маҳалла фуқаролар йиғини мавжуд бўлиб, 42 минг 983 нафар солиқ тўловчи жисмоний шахслар мавжуд. Маҳаллаларга бириктирилган солиқ ходимлари томонидан шу йилнинг 1 майига қадар фуқароларнинг мол-мулк ва ерлари учун ҳисобланган солиқлар тўғрисида хабарномалар хонадонма хонадон кириб тарқатиб чиқилган.\nМаҳалла раислари билан ҳамкорликда жисмоний шахслар томонидан тўланадиган мол-мулк ва ер солиқлари маҳаллий бюджет даромадларини тўлдириб, солиқ тўловчиларнинг ўзлари яшаб турган ҳудуднинг ободлиги, ижтимоий соҳа объектларини қуриш ва таъмирлаш учун сарфланиши кенг тарғиб қилинмоқда. Қолаверса, белгиланган солиқ тўловларини вақтида тўлашдан аҳоли манфаатдор эканини яхши билади. Шу боис аксарият фуқаролар нафақат солиқ, балки электр энергияси, газ, сув ва бошқа тўловларни ҳам вақтида амалга оширишга одатланишган.\nМаҳалла масъулларига эса солиқ тушумларини тушириш мажбурияти юклатилмайди. Улар ўз маҳаллалари ҳудудининг янада обод бўлиши учун маҳаллий бюджетга тушумларни ўз вақтида тушишини таъминлашда ихтиёрий ёрдам беришлари мумкин.\nСамарқанд вилояти давлат солиқ бошқармаси.\nТеглар: маҳалла солиқ қарздорлиги солиқ тушумлари


ЎзА - Соҳада ихтисослашув – долзарб масала\n14.09.2017 19:48 Чоп этиш версияси\nТадбир Президентимизнинг 2017 йил 7 февралдаги "Ўзбекистон Республикасини янада ривожлантириш бўйича Ҳаракатлар стратегияси тўғрисида"ги фармони ҳамда «Халқ билан мулоқот ва инсон манфаатлари йили» Давлат дастури ижроси доирасида ташкил этилди.\nЖамоат фонди директори вазифасини бажарувчи Л.Сувонов ва бошқалар мамлакатимизда журналистларнинг ихтисослашуви, ахборот соҳасини модернизация қилиш ва ривожлантиришга алоҳида эътибор қаратилаётганини таъкидлади.\nБу жараёнда журналист кадрларни тайёрлаш ва қайта тайёрлаш, уларнинг касб маҳоратини мунтазам ошириб бориш, муайян соҳа бўйича ихтисослашувини таъминлашга алоҳида эътибор қаратилмоқда. Журналист ихтисослашуви ҳар бир соҳада эришилаётган ютуқлар ва ечимини кутиб турган долзарб масалаларни оммавий ахборот воситаларида очиқ, батафсил ва холисона ёритишнинг халқаро андозаларидандир.\nТадбирни ўтказишдан мақсад босма ва электрон нашрлар фаолиятида муҳаррирларнинг касбга оид билим ва малакаларини ошириш, ихтисослашиш масалаларига оид тажриба ва муаммоларни таҳлилий муҳокама этишдан иборат бўлди.\nСеминарда жаҳон медиа соҳасини чуқур ўрганиш, журналистларимизнинг етакчи хорижий нашрларда малакасини ошириш ҳамда тажриба алмашиш тизимини такомиллаштириш долзарб вазифалардан экани қайд этилди. Журналист кадрлар ихтисослашувининг долзарб масалалари ва истиқболлари муҳокама қилинди.


Қирғизистон собиқ президентининг ўғли Англияда ҳибсга олинган - BBC O'zbek\nҚирғизистон собиқ президентининг ўғли Англияда ҳибсга олинган\nImage caption Май ойида Интерпол Максим Бакиевга қидирув эълон қилган\nҚирғиз расмийларига кўра, шу йил апрел ойида ҳокимиятдан кетказилган мамлакат собиқ президенти Қурманбек Бакиевнинг ўғли Максим Англияга учиб келган пайтда ҳибсга олинган.\nБу ҳақда Қирғизистон муваққат ҳукуматининг Миллий Хавфсизлик хизмати раҳбари Кенишбек Дуйшебаев маълум қилган.\nБритания расмийлари ҳамда дипломатик манбалар тасдиқлашларича, собиқ президентнинг ўғли Максим Бакиев хусусий учоқда Британиянинг Лондонга яқин Фарнборо аэропортига учиб келганида ушланган.\nҚурмонбек Бакиев 7 апрел куни ҳукумат кучлари ва намойишчилар ўртасида юз берган тўқнашувлар натижасида ҳокимиятдан ағдарилган, муваққат ҳукумат мулозимлари собиқ президент ва унинг иттифоқчилари давлатга тегишли 200 миллион доллар маблағни ноқонуний йўллар билан олиб чиқиб кетганини даъво қилишган.\nҚирғиз мулозимларига кўра, йирик маблағлар собиқ президентнинг ўғли Максим Бакиев қўлида бўлган, уни давлат маблағларини ноқонуний ўзлаштириш ва фирибгарликда айблашган.\nМай ойи бошида 32 ёшли Максим Бакиев Интерполнинг қидирилаётганлар рўйхатига киритилган.\nАпрел ҳодисаларидан кейин Максим Бакиевнинг Латвияда экани борасида хабарлар пайдо бўлган, Қирғизистон прокуратураси Латвиядан ағдарилган президентнинг ўғлини ҳибсга олишда ёрдам сўрашган.\nҚирғиз прокурорлари Максим Бакиевнинг Латвияда яширинаётганига ишонишини айтишган.\nПрокуратура воизи Латвия икки давлат ўртасидаги келишувга мувофиқ гумондорни ҳибсга олишда ёрдам бериши кераклигини айтган.\nСобиқ президентнинг ўзи Беларус Президенти Александр Лукашенконинг "шахсий таклифига биноан Беларусга борганини" айтган, ҳозир Қурманбек Бакиев Беларусда.\nМуваққат ҳукуматга кўра, собиқ президент Қурманбек Бакиев ва унинг яқинлари яна ҳокимиятга келишни мақсад қилмоқдалар.\nҚирғизистон муваққат президенти Роза Ўтинбоева мамлакат жанубида юзага келган этник зўравонликларда Бакиев тарафдорларини айблаб чиқди.\nРасмийларга кўра, бакиевчилар 27 июнда Қирғизистонда мўлжалланган референдум ўтказилишига йўл қўймаслик мақсадида қонли ҳодисаларни келтириб чиқарганлар.\nМинскда гапирган Қурманбек Бакиев қонли ҳодисаларга алоқадорлигини рад этган.\nМуваққат ҳукумат расмийлари душанба куни Қирғизистондаги сўнгги зўравонликларни келтириб чиқарган таниқли шахслардан бири ҳибсга олинганини маълум қилганлар, бироқ бу шахснинг ким экани ошкор этилмаган.\nМуваққат ҳукумат сўзчисига кўра, Бакиев тарафдорлари ёллаган Тожикистон, Афғонистон ва Қирғизистон фуқаролари бўлган гумондорлар ҳам ҳибсга олинган.


БОШ АЙЛАНИШИ » Тиббий психология – Расмий сайт\nЯнгиликлар » Энциклопедия » БОШ АЙЛАНИШИ\nСистем (вестибуляр) бош айланиш – атрофдаги объектларнинг муайян бир йўналишда, яъни соат стрелкасига қарши ёки соат стрелкаси бўйлаб айланиши ва ер чайқалаётгандек туюлиши билан намоён бўладиган синдром. Бундай бош айланиш ҳақиқий бош айланиш деб ҳам аталади. Вестибуляр бош айланишлар вестибуляр аппаратнинг периферик қисми, яъни ички қулоқдаги ярим айлана найлар ва вестибуляр нерв зарарланганда ҳамда унинг марказий қисми, яъни мия устуни (вестибуляр ядро ва унинг йўллари), экстрапирамидал система, бош мия пўстлоғиниинг чакка ва тепа соҳалари зарарланганда рўй беради. Демак, вестибуляр аппаратга алоқадор барча тузилмалар зарарланиши вестибуляр бош айланишга сабабчи бўлади. Аммо, ушбу бош айланиш вестибуляр аппаратнинг периферик қисми зарарланганда кучлироқ намоён бўлади. Вестибуляр аппаратни зарарловчи ҳар қандай касалликлар (вертебробазиляр етишмовчилик, КЦЖ, ИКГ, ВДС, вестибуляр нейронит, Менъер касаллиги, лабиринтит, интоксикациялар, метаболик бузилишлар, дегенератив касалликлар ва ҳ.к) систем бош айланишша олиб келади.\nВестибуляр нейронит. Вестибуляр нерв зарарланишига вестибуляр нейронит деб айтилади. Вестибуляр нейронит турли ёшда учрайди, аммо ёши катталарда кўп кузатилади. Бу касаллик ўткир вирусли инфекциялардан сўнг ривожланади. Баъзида унинг сабаби аниқланмай қолади. Вестибуляр нейронит учун систем бош айланиши, атаксия ва нистагм жуда хос. Бош айланиши, кўпинча, кўнгил айниш, қусиш ва кўз олди қоронғилашиб кетиши билан намоён бўлади. Бош айланиши, асосан, хуружсимон тарзда кечади ва тўсатдан пайдо бўлади. Беморга гўёки унинг атрофидаги барча буюмлар муайян йўналишда соат стрелкасига қарши ёки соат стрелкаси бўйлаб айланаётгандек, ер чайқалаётгандек туюлади. Бундай бош айланиши систем бош айланиши деб айтилади. Бош айланиш юқорига қараганда ёки бошни ён томонга бурганда зўраяди. Горизонтал ҳолатдан вертикал ҳолатга ўтганда ҳам бош айланиши кучайиб кетади. Шунинг учун ҳам систем бош айланишларда бемор тик тура олмайди ёки бирор нарсага суяниб туради. Баъзида бошни ён томонга сал бурса ҳам бош айланиши кучайиб кетади, бемор ўқчиб қусади. Бундай беморлар иложи борича бошини ён томонга бурмасликка ва ўрнидан турмасликка ҳаракат қилишади. Кучли шовқин ҳам вестибуляр бош айланишни кучайтиради. Шовқиндан сақланиш учун бемор қулоқларини кафти билан ёпиб олади ва бошини қимирлатмай ётади.\nВестибуляр нейронитда доимо нистагм кузатилади ва у фақат бир томонга қараганда пайдо бўлади. Горизонтал нистагм зарарланган томондан қарама-қарши томонга қараганда кузатилади: агарда вестибуляр нерв чап томонда зарарланса, горизонтал нистагм ўнг томонга қараганда, агарда вестибуляр нерв ўнг томонда зарарланса, горизонтал нистагм чап томонга қараганда рўй беради. Вестибуляр нерв таъсирланишида эса (бу, кўпинча, ўсмаларда кузатилади) горизонтал нистагм таъсирланган томонга қараганда рўй беради. Икки томонлама нистагм вестибуляр нейронит учун хос эмас, унинг мавжудлиги ушбу ташхисни инкор қилади. Бош айланиш хуружи кучайганда, кўзни юмганда ва бош ҳолатини ўзгартирганда нистагм кучаяди. Бемор бир нуқтага қараб турса, нистагм йўқолади. Бош айланиши пасая борган сайин горизонтал нистагм ҳам пасая боради. Бемор тузалиб кетса, нистагм ҳам йўқолади. Бу касалликда горизонтал нистагмнинг ротатор компонент билан бирга намоён бўлишига эътибор қаратиш керак.\nВестибуляр нейронитда эшитиш функцияси пасаймайди ва аудиометрик теширувлар натижаси ўзгармай қолади. Агарда эшитиш функцияси пасайган бўлса, демак параллел тарзда эшитув нерви ҳам зарарланган. Бу касалликда координатор бузилишлар яққол намоён бўлади. Вестибуляр атаксия, асосан, бир томонлама, яъни зарарланган томонда кузатилади. Ромберг синамасида бемор зарарланган томонга оғади, ўша томонда бармоқ-бурун синамасини интенция билан, товон-тизза синамасини атаксия билан бажаради. Атаксия ва бош айланиши бош ва тана ҳолатини ўзгартирганда ва ҳатто кўзни ён томонга бурганда ҳам кучаяди. Мушаклар тонуси ўзгармайди. Бу касаллик учун бошқа неврологик симптомлар хос эмас, уларнинг мавжудлиги бу ташхисни инкор қилади.\nБош айланиш сабабини тўғри аниқлаш учун марказий ва периферик вестибулопатияларнинг қиёсий белгиларидан воқиф бўлиш керак (2.1-жадвал).\nВертебробазиляр системада қон айланишнинг сурункали етишмовчилиги. Мия устуни инфаркти ва ўсмалари. Базиляр мигрен. Тарқоқ склероз. Сирингобулбия. Киари аномалияси\nПароксизмал позицион бош айланиш – тана вазиятини ўзгартирганда пайдо бўладиган ва бир неча сониядан 1-2 дақиқага давом этадиган бош айланиш хуружлари. Бош айланиш хуружлари бошни фақат маълум бир вазиятда ушлаб турган пайтларда рўй беради ва бошқа вазиятга ўзгартирса ўтиб кетади. Масалан, ўнг ёнбошга ётган бемор чапга ёнбошлаб ётмоқчи бўлса, ётган жойидан турса ёки ўтирса, бошини турли томонларга бурса, бош айланиш хуружлари пайдо бўлади ва тезда ўтиб кетади. Вестибуляр бош айланишнинг бир тури бўлмиш ушбу ҳолат 60 ёшдан ошганларда кўп учрайди ва ҳавфсиз кечади. Бу синдромнинг этиопатогенезига оид аниқ бир концепсия ханузгача йўқ.\nМия устуни ва мияча соҳасидаги (шу жумладан, мияча-кўприк бурчаги) ҳар қандай патологик жараёнлар систем бош айланишлар сабабчиси бўлиши мумкин. Бундай ҳолатларда деярли ҳар доим бошқа неврологик симптомлар (мияча симптомлари, краниал невропатиялар, вегетатив бузилишлар, ўтказувчи типда сезги ва ҳаракат бузилишлари) ҳам аниқланади.\nПосттравматик бош айланиш краниоцеребрал жароҳатлардан сўнг ривожланади ва кўпинча, чакка суяги жароҳати билан боғлиқ бўлади. Чунки чакка суяги жароҳатланишларида периферик вестибуляр аппарат кўп шикастланади. Бундай пайтларда вестибуляр бош айланиш белгилари пайдо бўлади. Агар жароҳат енгил бўлса, бош айланишлар бир неча соатлар ёки қисқа кунлар ичида ўтиб кетади. КЦЖ да ривожланиб борувчи бош айланишлар чакка бўлаги гематомалари учун ҳам хосдир (дислокацион синдром). Бош айланишлар ўтиб кетавермаса ва бошқа неврологик симптомлар пайдо бўлса, беморга яна КТ ва отоневрологик текширувини ўтказиш керак бўлади.\nСистем бош айланишнинг бошқа сабаблари. Бош айланишларнинг бошқа сабаблари ичида ўткир интоксикациялар, метаболик бузилишлар (айниқса, гипогликемия) ва гипоксиялар етакчи ўринлардан бирини эгаллайди. Ушбу патологик ҳолатлар систем айланишлар сабабчиси бўлади ва кўп ҳолларда кўришнинг турли даражадаги бузилишлари билан намоён бўлади. Чунки кўрув системаси ишемия ва гипоксияга жуда сезгир. Ички қулоқни қон билан таъминловчи артериялар тромбозида ҳам турғун бош айланиши ривожланади. Бундай пайтда албатта эшитиш пасаяди ёки йўқолади. Баъзида бош айланишлар отосклероз, Евстахий найи дисфункцияси, отитлар сабабли ривожланади.\nБ) Носистем бош айланишлар – нерв системасининг вестибуляр аппаратга алоқадор бўлмаган соҳалари зарарланиши билан боғлиқ бўлган бош айланишлар. Унинг сабаблари ва топографияси юқорида кўрсатиб ўтилган. Агар систем бош айланиш, кўпинча моносимптом кўринишида намоён бўлса, носистем бош айланиши, аксарият ҳолларда бошқа неврологик бузилишлар билан биргаликда учрайди. Бош мия катта ярим шарлари инсултлари ва ўша соҳаларда учрайдиган ТИА, дроп-атака, ўткир гипертоник энцефалопатия, гипертоник криз ва периферик вегетатив етишмовчиликларда (ортостатик гипотензия) учрайдиган бош айланишларни бунга мисол қилиб кўрсатиш мумкин. Демак, “носистем бош айланиш синдроми” ташхисини қўйиш учун систем бош айланишни инкор қилиш керак. Чунки, систем бош айланиш ҳақиқий бош айланиш бўлиб, яққол ифодаланган субъектив симптомлардан иборат.\nПБА камдан-кам ҳолларда алоҳида учрайди. Аксарият ҳолларда юрак уриб кетиши, ҳолсизланиш, совуқ терга ботиш, қулоқда шовқин пайдо, кўнгил айниши, оёқлар титраши ва холсизланиши бош айланишлар билан бирга кузатилади. Одатда, бу белгилар аффектив бузилишлардан сўнг кучаяди. Бундай беморлар баландликдан қўрқишади, шунинг учун ҳам улар балкондан, баланд кўприкдан ёки томдан пастга қарамасликка ҳаракат қиладилар. Чунки бундай пайтда бош айланиши кучаяди.\nПБА га хос яна бир белги унинг вазиятни оз бўлса-да ўзгартирганда кучайишидир. Масалан, баланд қаватли бинода яшайдиган битта бемор, ундан бир қават тепада яшайдиган қўшнисиникига чиқиб балкондан пастга қараганда боши айланиб, гандираклаб кетган, кўнгли айниган, коридорга кирганда эса камайган ва бир оздан сўнг тўхтаган. Шуниси эътиборлики, ПБА да беморлар лифтдан кўра зинапоядан кўтарилишни афзал кўришади. Аксарият ПБА қўрқув билан кечади. Бунинг акси ўлароқ, органик этиологияли бош айланишларда қўрқув деярли учрамайди ёки бош айланиш бошлангандан сўнг кузатилади. ПБА дан беморлар доимо бош айланиши қачон бошлашини кутиб юришади. Бу ҳам қўрқув шаклланишига туртки бўлади.\nБемор фақат баландликдан қараганда эмас, балки автомобиллар қатнови тез бўлган катта йўлга қараганида ҳам бош айланиши вужудга келади ёки кучаяди. Бундай пайтлари бемор катта тезликда ўтаётган автомобилларга қарамасликка ҳаракат қилади ёки оёқларининг остига қараб қадамларини назорат қилиб юради. Ана шунда унинг бош айланиши камаяди. Катта залларда олиб бориладиган мажлислар ёки узоқ давом этувчи дарсларда ҳам бош айланиши авж олади. ПБА фақат психоген касалликларда кузатилиб қолмасдан, зўриқиб ақлий меҳнат билан шуғулланадиган соғлом шахсларда ҳам кузатилади. Талабаларда имтиҳонларга берилиб тайёргарлик кўриш, ёзувчилар ва илмий ходимларнинг тинмай асарлар ёзиши ёки диссертация устида ишлаш соғлом одамларда бош айланишга сабабчи бўлиши мумкин. Лекин астенияга учраган беморларда руҳий-ҳиссий зўриқиш бош айланишини осонгина келтириб чиқаради.\nПБА қисқа вақтга ҳушдан кетиш (синкопе) билан ҳам намоён бўлиши мумкин. Бу, айниқса, умумий психоген гиперестезия билан кечувчи психоген касалликлар учун жуда хос. Бунинг асосида вестибуляр аппаратнинг кучли даражада қўзғалувчанлиги ётади. Тез-тез ҳушдан кетиб турадиган беморларнинг бош мия қон томирлари текширилганда, уларда томирлар тонусининг ўта даражада пасайганлиги (гипотонус) ёки ўзгарувчанлиги (дистония) аниқланади. Синкопе ҳолатлари психоген гипервентиляцияда, артериал қон босими пасайганда ва юрак касалликларида ҳам юз беради. Узоқ пайт ётиб қолган беморлар горизонтал ҳолатдан вертикал ҳолатга ўтишса, бош айланиши ортостатик коллапс билан бирга юз беради. Бу ҳолат, айниқса артериал гипотензияда яққол ифодаланган бўлади. Баъзан юқори даражада ривожланган неврастения ёки психоастенияда бемор ҳушдан кетиб қолиши учун битта қўрқувнинг ўзи кифоя. Бемор бир марта ҳушидан кетса (айниқса, одамлар орасида), у ҳар доим навбатдаги хуружни кутиб безовта бўлиб юради. Невролог олимлардан бири Оппенгейм (1894) «Ҳар бир киши ўзида бош айланишини юзага келтириши мумкин, агарда у мувозанат ва бош айланиши ҳақида ўйлайверса», деган эди.\nПБА баъзида ятропатия асорати ҳисобланади. Шунинг учун ҳам бемордаги симптомларни, агар улар психоген хусусиятга эга бўлса, жуда хавфли деявериш яхши эмас. Шахсий кузатувимиздан бир мисол келтирамиз. Узоқ йиллардан буён қулоқ, бурун ва томоқ касалликлари поликлиникасида ҳамшира бўлиб ишлайдиган ва тез-тез асабийлашадиган аёлда қаттиқ ҳиссий зўриқишдан сўнг бош айланиши аломатлари пайдо бўлади. У шу даража кучли бўладики, ҳатто тик туриши учун бир қўлидан бўйи етган қизи, иккинчисидан эса турмуш ўртоғи ушлаб турган. Бу беморга ўзи ишлайдиган поликлиникада «Менъер касаллиги» деб ташхис қўйилади. Ташхис бир неча бор ўзгартирилади. Бундай касаллиги бор беморларни бир неча марта ўзи ҳам кўрган ва анкеталар очган ҳамширада бу касалликнинг яққол белгилари намоён бўла бошлайди. У бошқа мутахассисларга (невропатологга) кўринмасдан, уч йил мобайнида ЛОР врачларида даволаниб юради. Бош айланиши хуружлари тез–тез кузатилиб турадиган бу бемор бориб–бориб жуда жаҳлдор, арзимаган нарсага йиғлайверадиган ва аффектив ҳолатга тез тушадиган бўлиб қолади. Бемор миясига «Менъер касаллиги»ни шу даражада сингдириб олгандики, ҳар бир аффектив бузилишдан сўнг, унда худди Менъер касаллигига ўхшаш белгилар пайдо бўлаверган.\nНавбатдаги хуруждан сўнг беморга невропатологга бориш кераклиги айтилади. Бемор бизга мурожаат қилади. Унинг касаллик ва ҳаёт анамнези билан танишиб чиқиб, унда неврологик ва психологик текширувлар ўтказдик ва унда «Менъер касаллиги» ни инкор қилдик. Барча текширувлардан сўнг беморга «Менъер синдроми кўринишидаги ниқобланган депрессия» ташхиси қўйилди, яъни унда психоген (ятроген) бош айланиш эди, холос. Беморнинг ҳамширалиги эътиборга олиниб, унга бу атамалар фарқи тушунтирилди. Текширувлар натижаси беморга изоҳлаб берилди. Буларнинг ҳаммаси ҳамширага катта ижобий таъсир кўрсатди ва у энди даволаш муолажаларига катта ишонч билан қарай бошлади. Ўтказилган плацеботерапия ва психотерапия муолажаларидан сўнг бемор тузалиб кетди.\nТурли хил вестибулопатиялар сабабли ривожланган систем бош айланишлар вестибуляр дисфункцияни коррекция қилишни талаб этади. Бунинг учун турли механизмга эга дори воситалари ишлаб чиқилган. Гистаминергик дорилардан бетагистин дигидрохлорид (бетасерк) 8-16 мг дан кунига 3 маҳал ичишга тавсия қилинади. Бетасерк бош айланишларни жуда яхши бартараф қилади, АҚБ ни пасайтирмайди, седация чақирмайди. Шу боис бу дори қарияларга ҳам, ортостатик гипотензияда ҳам тавсия этилиши мумкин. Бош айланишларни бартараф этиш учун қилинадиган асосий дорилар ҳақида маълумотлар ушбу жадвалда келтирилган (2.2-жадвал).\nБир марталик дозаси\n10 мг (1 % 1 мл)\n2-3 маҳал ичишга,\n2,5 % 2 мл (50 мг)\n2-3 маҳал ичишга\n0,5 % 1 мл\n0,5 % 2 мл (10 мг)\nм/и га, в/и га\n3-4 маҳал ичишга\n3-4 маҳал ичишга,\nм/и га, ректумга\n2-3 маҳал ичишга, м/и га\nИчишга 2-3 маҳал,\nГлаукома, кучли атеросклероз,\nАлбатта, бош айланишларни бартараф этиш учун уни юзага келтирган этиологик омилни ҳам бартараф этиш лозим. Масалан, гипертоник кризда ривожланган бош айланишни бартараф этиш АҚБ ни нормал кўрсаткичларгача пасайтиришдан бошланади. Аксинча, ортостатик гипотензия сабабли ривожланган бош айланишда АҚБ ни кўтариш керак. Вертебробазиляр етишмовчилик сабабли ривожланган бош айланишларни коррекция қилиш учун церебрал микроциркуляцияни яхшилаш, метаболик бузилишлар ва гипоксияни бартараф этиш зарур. Бу муолажалар узоқ вақт ўтказилишни тақозо этади. Сурункали кечувчи ва психоген этиологияли бош айланишларда физиотерапевтик ва психотерапевтик муолажалар кенг қўлланилади. Психоген бош айланишлар плацеботерапия ва психотерапия усулларини тўғри қўллаганда ўтиб кетади.\nҚўшилган: 16:15 / 18-04-2021 Ўқилди: 56\nБОЛДИРНИНГ КИЧИК НЕРВИ НЕВРОПАТИЯСИ


Осиё давлатларига сафари доирасида Хитойга ташриф буюрган АҚШ Давлат котиби Кондолиза Райс АҚШ-Хитой муносабатларини ижобий, дея баҳолади.\n20 январ 2021, Тошкент вақти: 23:39\nКондолиза Райс бугун Пекинда Хитой президенти Ху Цзинтао билан учрашди. Музокара чоғида асосий эътибор Шимолий Кореянинг ядровий дастури масаласига қаратилди.\nСўзлашувлар чоғида АҚШ давлат котиби Хитой ўз ҳарбий қудратини ошираётгани, мамлакатда муаллифлик ҳуқуқлари ва инсон ҳуқуқлари бузилаётгани каби масалаларни кўтарди.\nМузокарадан сўнг Кондолиза Райс Хитой ҳукуматини Тайван расмийлари ҳамда сургундаги Тибет лидери Далай Лама билан яқиндан мулоқот қилишга чақирди.\nБугун Пекинда АҚШ Давлат котиби Кондолиза Райс АҚШ кучлари Марказий Осиёни тарк этиши ҳақидаги Шанхай ҳамкорлик ташкилоти чақириғини Вашингтон расмийлари рад этганини яна бир карра қайтарди.\nАфғонистон масаласига тўхталган Кондолиза Райс Афғонистон халқи АҚШ ҳарбийлари мамлакатда бўлишини хоҳлашини ва улар АҚШ кучлари ёрдамига мухтожлигини айтди.\nАҚШ Давлат котиби бугун кечқурун Хитойдан Таиландга борди.


13:30 / 25.05.2019 2461 pdf Ўқиш режими + -\n187. Анас ибн Молик розияллоҳу анҳудан ривоят қилинади:\n«Набийюллоҳ соллаллоҳу алайҳи васаллам Мадинага Абу Бакрни мингаштирган ҳолларида кириб келдилар. Набий соллаллоҳу алайҳи васаллам ёш кўринар ва танилган эмасдилар. Абу Бакр ёши улуғроқ ва танилган эди. Унга учраган киши: «Эй Абу Бакр, олдингдаги одам ким?» деб сўрарди. Абу Бакр бўлса: «Бу мени йўлга ҳидоят қиладиган», дер эди. Эшитувчи «йўл»ни тушунар эди. У эса, яхшилик йўлини қасд қилар эди. Абу Бакр қайрилиб қараб, бирдан ўзларига етай деб қолган отлиқни кўрди ва: «Эй Аллоҳнинг Расули! Анави отлиқ бизга етиб қолди!» деди. Расулуллоҳ соллаллоҳу алайҳи васаллам қайрилиб қарадилар ва: «Аллоҳим, уни йиқитгин!» дедилар. Шунда уни оти йиқитди ва туриб кишнай бошлади. У: «Эй Аллоҳнинг Набийи! Мени хоҳлаган нарсангизга амр қилинг!» деди. У зот: «Жойингда туриб, бизга бировнинг етиб олишига йўл қўйма», дедилар. У куннинг аввалида Набийюллоҳ соллаллоҳу алайҳи васалламга душман эди. Куннинг охирига келиб у зотга ёрдамчи бўлиб қолди.\nРасулуллоҳ соллаллоҳу алайҳи васаллам ҳарранинг бир томонига тушдилар. Шунда у зот ансорийларга одам юбордилар. Улар келиб, у зотга салом беришди ва: «Икковингиз омонлик-ла ва итоат қилинган ҳолда уловга мининглар», дейишди. Набийюллоҳ ва Абу Бакр миндилар. Улар силоҳлар билан икковларини ўраб олишди. Мадинада «Набийюллоҳ келдилар! Набийюллоҳ келдилар!» дея бошлашди. Улар интилиб назар солишар ва: «Набийюллоҳ келдилар! Набийюллоҳ келдилар!» дейишарди. У зот юриб бориб, Абу Айюбнинг ҳовлиси ёнига тушдилар. У зот аҳлларига сўзлаётганларида Абдуллоҳ ибн Салом эшитиб қолди. У ўз аҳлининг хурмосини тераётган эди. Тераётган нарсасини қўйишга ҳам улгурмай, қўлидаги нарса билан шошилиб етиб келди. Набий соллаллоҳу алайҳи васалламдан (ҳадис) эшитиб, сўнг аҳлига қайтиб кетди. Кейин Набий соллаллоҳу алайҳи васаллам: «Аҳлимизнинг уйларидан қай бири энг яқин?» дедилар. Абу Айюб: «Меники, эй Аллоҳнинг Набийи! Манави ҳовлим, манави эшигим», деди. У зот: «Сен бориб биз учун кундузги уйқуга жой ҳозирла», дедилар. У: «Икковингиз Аллоҳнинг баракаси ила ўрнингиздан туринглар», деди.\nНабийюллоҳ соллаллоҳу алайҳи васаллам келганларида, Абдуллоҳ ибн Салом келиб: «Албатта, Сиз Аллоҳнинг Расулисиз, деб гувоҳлик бераман. Албатта, Сиз ҳақ ила келгансиз. Яҳудийлар уларнинг улуғи эканимни, улуғларининг ўғли эканимни, илмлилари эканимни ва илмлиларининг ўғли эканимни яхши билишади. Мусулмон бўлганимни билишларидан олдин уларни чақириб, мен ҳақимда сўранг. Агар улар мусулмон бўлганимни билиб қолишса, менда йўқ нарсаларни айтишади», деди.\nНабийюллоҳ соллаллоҳу алайҳи васаллам уларга одам юбордилар. Улар келиб, ҳузурларига киришди. Шунда Расулуллоҳ соллаллоҳу алайҳи васаллам уларга: «Эй яҳудийлар жамоаси! Шўринг қурғурлар, Аллоҳга тақво қилинглар. Ундан бошқа ибодатга сазовор зот йўқ Аллоҳга қасамки, албатта, сизлар менинг Аллоҳнинг ҳақ Расули эканимни яхши биласизлар. Мен сизларга ҳақ ила келдим. Мусулмон бўлинглар!» дедилар. Улар: «Билмаймиз», дейишди. У зот уч марта айтдилар. Кейин: «Абдуллоҳ ибн Салом сизларнинг орангизда қандай одам?» дедилар. «У улуғимиздир, улуғимизнинг ўғлидир! У олимимиздир, олимимизнинг ўғлидир!» дейишди. «Айтинглар-чи, агар у мусулмон бўлса-чи?» дедилар. «Худо сақласин! У мусулмон бўлиши мумкин эмас!» дейишди. «Айтинглар-чи, агар у мусулмон бўлса-чи?» дедилар. «Худо сақласин! У мусулмон бўлиши мумкин эмас!» дейишди. «Айтинглар-чи, агар у мусулмон бўлса-чи?» дедилар. «Худо сақласин! У мусулмон бўлиши мумкин эмас!» дейишди. «Эй Ибн Салом, уларнинг олдига чиқ!», дедилар. Уларнинг олдига чиқди ва: «Эй яҳудийлар жамоаси! Ундан бошқа ибодатга сазовор зот бўлмаган Аллоҳга қасамки, албатта, сизлар унинг Аллоҳнинг Расули эканини ва ҳақ ила келганини биласизлар», деди. «Ёлғон айтасан!» дейишди. Расулуллоҳ соллаллоҳу алайҳи васаллам уларни чиқариб юбордилар».\n12:00 / 25.05.2019 1770\n15:10 / 25.05.2019 2383\nҲижрий 1 йил, 8ndash12 рабиъул аввал мил. 622 йил 19ndash23 сентябрь ndash Расулуллоҳ соллаллоҳу алайҳи васаллам бошчиликларида Қубо қишлоғида .Тақво асоси,га масжид қурилди давоми...\n634 15:00 / 21.10.2021\n1552 13:00 / 23.10.2020


Футболчи Криштиану Роналду 2019 йилда Instagram ижтимоий тармоғида энг кўп пул топган киши бўлди. У Buzz Bingo компанияси томонидан тузилган энг бой “инстаграмчи” юлдузлар рўйхатига етакчилик қилмоқда.\nМаълум қилинишича, футболчи йил давомида ижтимоий тармоқдаги саҳифаси орқали 38,2 млн фунт стерлинг ишлаб топган. Экспертларнинг баҳолашича, Роналдунинг ҳар бир ҳомийлик пости унга 780 минг фунт стерлинг келтирган.\n2-ўринни яна бир футбол юлдузи - Лионель Месси эгаллаган. У 2019 йилда Instagram орқали 18,7 млн фунт стерлинг ишлаб топган. Унинг саҳифасидаги бир реклама постининг ўртача нархи 518 минг фунт стерлинггача етиши мумкин.\nФутболчилар Instagram’да спорт брендлари, чипслар ва бошқа маҳсулотларни реклама қилиш орқали даромад оладилар.\nЕтакчи учталикдан америкалик супермодел Кендалл Женнер ҳам жой олган. У ижтимоий тармоқ ёрдамида 12,7 млн фунт стерлинг ишлаб топган. Шунингдек, етакчи ўнталикдан унинг синглиси Кайли Женнер (8-ўрин) ва опаси Хлоя Кардашьян (10-ўрин), Дэвид Бекхэм, қўшиқчи Селена Гомес, Неймар, Златан Иброҳимович ва Рональдиньо ҳам жой олган.\nЖорий йилнинг март ойида Кайли Женнер ўз бойлигини ўзи ишлаб топган дунёдаги энг ёш аёл миллиардерга айланганди. Модел ва тадбкиркор бундай муваффақиятга ижтимоий тармоқлар эвазига эришганини тан олган, чунки ўз бизнесини бошлашдан олдин уларда кўплаб обуначиларга эга бўлган.\n03:57 / 21.01.2021\nРекорд янгиланди. Роналду — футбол тарихидаги энг яхши тўпурар\n01:04 / 03.01.2021


Ёрдамга муҳтож оилаларнинг ижтимоий ҳимояси янада кучаяди | Ўзбекистон Халқ демократик партияси\n2020-04-07 10:04:54 804\nДавлатимиз раҳбарининг биргаликда коронавирусни енгамиз, деган қатъий ишончи мамлакатимизнинг ҳар бир фуқаросига катта ишонч ва матонат берди. Айниқса, аҳолини қўллаб-қувватлаш, ижтимоий ҳимоясини кучайтириш билан боғлиқ изчил саъй-ҳаракатлар одамларимиз қалбида меҳр-оқибат, инсонийлик туйғуларини янада мустаҳкамлади. Кам таъминланган оилаларга алоҳида кўмак кўрсатилмоқда.\nКуни кеча қабул қилинган “Коронавирус пандемияси даврида аҳоли, иқтисодиёт тармоқлари ва тадбиркорлик субъектларини қўллаб-қувватлашга доир қўшимча чора-тадбирлар тўғрисида”ги фармонда бу борада муҳим чоралар белгиланди.\nХусусан, фармонга кўра, жорий йилнинг март-июнь ойларида муддати тугайдиган болали оилаларга нафақа, бола парваришлаш нафақаси ва моддий ёрдамларни тўлаш учун қўшимча мурожаат ва ҳужжатлар талаб этилмасдан, улар 6 ойдан 1 йилгача узайтириладиган бўлди. Ижтимоий нафақаларни тайинлаш ва тўлашнинг амалдаги тартибига оилаларнинг ижтимоий нафақа олишга муҳтожлигини баҳолаш тартиб-таомилларини соддалаштириш назарда тутилди.\nТабиийки, бу минглаб оилаларнинг оғирини енгил қилди. Чунки моддий ёрдамга эҳтиёжи бор оилалар учун ҳозирги мураккаб шароитда бу ниҳоятда зарурдир. Одамларимиз ҳужжат йиғиш билан сарсон бўлмайди. Оддий тил билан айтганда, югур-югурларга ҳожат қолмайди.\nДавлатимиз томонидан кўпга келган бу балони бартараф этиш, коронавирусга қарши қатъий курашиш бўйича кенг кўламли ишлар олиб борилмоқда. Булар ким учун? Албатта, биз учун, эртамиз учун, фарзандларимиз учун. Дунё мамлакатлари молиявий муаммоларга дуч келган бугунги мураккаб шароитда ҳам фуқароларни қўллаб-қувватлаш, уларни ижтимоий ҳимоя қилиш масаласига қаратилаётган эътибор сизу-биздан ҳам катта масъулият талаб этади.\nВаҳима берилмасдан, тартиб-қоидаларга қатъий амал қилишимиз керак. Бу билан давлатимизга, ҳукуматимизга пандемияни енгиш учун катта ёрдам берган бўламиз. Яна бир нарсани унутмайлик, бу саъй-ҳаракатлар ким учундир эмас, аввало, ўзимиз учун, оиламиз учун. Уларни асраш ўз қўлимизда.


Тест имтиҳонларида турли қинғир ва жинояткорона йўллар билан болалар ўқишга қабул қилинаётгани, бу ҳолатларга олий ўқув юрти мутасаддилари ва ҳаттоки раҳбарлари бош-қош бўлаётган «ректор гуруҳи», шунингдек, «зайчиклар», «паровоз» ва каби иллатлар ҳақида олдин ҳам ёзган эдик.\nТест имтиҳонлари олдидан бир қатор олий ўқув юртлари раҳбарлари томонидан ТВда чиқишлар қилиниб, жорий йилдаги тест синовлари ҳалол ва шаффоф ўтишини таъкидлашган эди. Бу борада Тошкент давлат юридик университетда амалий қадам ташланиб, синовларнинг ЎзЭкспоМарказда ташкил этилгани, тест синовларига абитуриентлар қаттиқ текшириб киритилганидан барча воқиф этиб турилди.\nЛекин кейинги кунларда маълум бўляптики, пойтахтимиздаги энг нуфузли иқтисодий-молиявий таълим соҳасидаги ўқув юртлари — Тошкент Давлат иқтисодиёт университети ва Тошкент молия институтининг айрим факультетларида қабул якунларини ҳалол ўтган, дейишга тўлиқ асос йўқ.\nХусусан, кимлардир тарафидан ташкил этилган махсус гуруҳларга ёрдам кўрсатилгани, ёки ўша гуруҳларгагина иқтидорли болалар тўпланиб қолгани ва кимдир ана шундай гуруҳларни аввалдан нопок ва нохолис ниятларда ташкил этгани шубҳа қилинмоқда.\nКейинги кунларда кўп такрорланаётган «Ректор гуруҳи» деб айтилаётган гуруҳ нима ўзи? Келинг, вазиятдан бохабар бўлиш учун номини ошкор этмаган экспертнинг бу борадаги фикрлари билан танишсак:\n«Бу жуда эски схема. «Молия» ва «Нархоз»да азалдан ишлайди фақат.\n1. Бунда ёпиқ гуруҳлар ташкил қилинади. Унга ҳамма ҳам ҳужжат топшира олмайди. Бу йўналишга ҳужжат олиниши ҳақидаги эълон қабул комиссияси олдидаги реклама баннерларидан ҳам олиб ташланади. Бу йўналишга топширмоқчи бўлсангиз, «бунақа йўналиш йўқ, фалонга топшир» дейишади. Мабодо, ҳуқуқингизни талаб қилсангиз ва «борку йўналиш» деб талашсангиз, «майли», деб ариза олишади, лекин сизни «техник хатолик» билан барибир бошқа йўналишга тиқиб қўйишади.\n2. Давлат тест маркази расмий сайтида абитуриентлар сони онлайн равишда кўрсатилишни бошлагандан кейин, шубҳа қолдирмаслик учун, бундай йўналишга атайин сохта абитуриентлар олиб келиб ҳужжатлари топширтирилади. Турли жойлардан, кириши лозим бўлган абитуриентнинг таниш-билишларидан роса одам йиғиб келишади. Тест синовлари вақтида улар шунчаки фон бўлиб туриб беришади.\n3. Фондагилар имтиҳон куни таваккал ечади ёки ҳар эҳтимолга қарши ҳеч нарсага тегмаслик буюрилади. Энг кенг тарқалган усул — фақат битта ҳарфни белгилаб чиқиш. Шунда аниқ йиғилган кўп балл бўлиб кетмайди, максимум 70–80 балл атрофида бўлади. Ана шунинг учун қабул квотасидан кейинги балларда дарҳол жуда катта фарқ кўзга ташланади.\n4. Олдиндан ўқишга кириши келишган абитурентларнинг вариантларини эса домлалар ёки ўқишга киришни ният қилмаган билимлироқ «абитуриентлар» ечиб беради. Қарабсизки, соатдай бир текис ишлайди механизм. Ҳамма киради.\nБор гап шу».\nБугун Тошкент давлат иқтисодиёт университети — халқ тилида «Нархоз» деб аталувчи олий ўқув юртининг бир қатор факультетларида махсус гуруҳлар ишлагани ҳақидаги материаллар сайтимизда илгарироқ ёритилган эди.\nЭнди таҳририятимизга Тошкент молия институтида ҳам айрим таълим йўналишларида махсус гуруҳ ишлагани борасида гумон уйғотувчи маълумотлар келиб тушди.\nЎзбек тилидаги «Баҳолаш иши» таълим йўналишига 5та давлат гранти, 35та тўлов шартнома асосида жами 40та абитуриент қабул қилиниши белгиланган. Тўлов-шартнома асосида кириш балли 130,8 баллни ташкил этган. «Йиқилган» абитуриентларнинг биринчиси 129,8 балл олган. Иккинчиси 96,2 балл. Фарқ — 33,6 балл. Юқорида тилга олиб ўтилган тенденденцияга кўра, «бегоналар»дан ҳам кимдир бир киши ўтган.\nУшбу йўналишда ўқишга қабул қилинган абитуриентларнинг жавоб варақаси рақамларига эътибор қиламиз:\n7543123 дан 7543136 гача кетма-кет — жами 12 киши (жумладан, «йиқилган» биринчи абитуриент жавоблар варақаси рақами 7543129 ҳам шунинг ичида)\n7684200 дан 7684227 гача кетма-кет — жами 28 киши.\nБегона рақам — 7274611 рақамли жавоблар варақаси эгаси 20-ўринда ўқишга қабул қилинган.\nРус тилидаги «Суғурта иши» йўналишига давлат гранти асосида 1 киши, тўлов-шартномаси асосида 19 киши ўқишга қабул қилинган. Ўқишга қабул қилинган сўнгги абитуриент ва «йиқилган» биринчи абитуриент баллари орасидаги фарқ 20,1 баллни ташкил этмоқда.\n7542941 дан 7542945 гача кетма-кет — 5 киши;\n7543001 дан 7543013 гача кетма-кет — 13 киши, жами 18 кишига бир гуруҳда ёрдам қилинган.\n7542978 ва 7543020 каби икки жавоб варақаси эгаси ўз кучи билан кирган абитуриентлар бошқа гуруҳда бўлишган.\nЎзбек тилидаги «Касбий таълим: молия» йўналишида 1та давлат гранти, 14та тўлов-шартнома асосида жами 15та талаба қабул қилиниши белгиланган.\nЎқишга қабул қилинган абитуриентларнинг жавоб варақаси рақамларига эътибор қилсак, 7683648 дан 7683662 гача бўлган кетма кетликда 15та талаба қабул қилинганига гувоҳ бўламиз. Яъни гуруҳдан ташқаридагиларда мутлақо имконият бўлмаган.\nИнститутнинг аксарият факультетларида 2017 йилги қабул вақтида конкурслар юқори — 1 ўринга 7 абитуриент курашганига қарамасдан, тилга олиб ўтилган таълим йўналишларида конкурслар жуда оз. Боз устига, бир гуруҳда ўтирган абитуриентлар киришган. Бу нимадан далолат беради?\nХуллас, касални яширсанг — иситмаси ошкор қилади, деб қўйишган!\nҚонунлар ҳурмат қилинадиган, ҳуқуқий-демократик давлатда, албатта, бу жуда катта шов-шув келтириб чиқарадиган, катта резонансли воқеа бўлади: мутасаддилар ОАВ орқали тушунтириш беради, шу нарсага йўл қўйган мутасаддилар қонунчиликка кўра жазога тортилади. Фақатгина коррупция ботқоғига ботган айрим давлатларда бу қинғирликни амалга оширганлар ҳимоя остига олиниб, бундай жирканч ҳолатни ошкор этган фуқаролар ва журналистлар таъқиб остига олинади. Аниқ ишонаманки, биз айнан биринчи турга мансуб, ҳуқуқий-демократик давлатмиз.\nЎқишга бу тахлит кирган абитуриентлар келажакда қандай мутахассис бўлиб етишиши, халқ хўжалиги, мамлакатимиз иқтисодиётига нечоғлик фойда келтирадиган кадрлар бўлиши ҳақидаги саволнинг жавоби аниқ, энди.\nКелинг, хусусий ҳолни кўриб чиқайлик. Бундай махсус гуруҳлар тузиш йўли билан жами 75 нафар абитуриент қабул қилинган таълим йўналишларида текширувлар ўтказилса ва талабалар қинғир йўллар билан киргани маълум бўлса нима қилиш мумкин? Албатта, тест натижалари умуман бекор қилиниб, талабаларни ўқишга қабул қилмаслик керак. 75 нафар абитуриентнинг билимини текшириб кўриш жуда қийин иш эмас. Абитуриентларга тушган тест саволлари жавобларсиз бериб текшириб кўрилса — кифоя. Вазият ойдинлашади-қолади. Чунки ўқишга тайёрланиб, ўз кучи билан кирган абитуриент ўтган бир ой ичида олган билимларини унутиб қўйиши мумкин эмас.\nБу ердан коррупциянинг иси келмоқда. Фақат шу йўл билан пора берган ҳам, пора олган ҳам жазоланиши мумкин. Чунки тест натижалари бекор қилинса — олди-берди қилган одамларнинг ўзи «томоша»ни давом эттириб беришади... Пул жигардан яралган ахир!\nОТМларда тест натижалари машмашаси\nТест имтиҳонларида турли қинғир ва жинояткорона йўллар билан болалар ўқишга қабул қилинаётгани, бу ҳолатларга олий ўқув юрти мутасаддилари ва ҳаттоки раҳбарлари бош-қош бўлаётган «ректор гуруҳи», шунингдек, «зайчиклар», «паровоз» ва каби иллатлар ҳақида хабарлар тарқалмоқда.\n13:35 / 31.03.2020\nТошкент молия институтида ҳам масофавий таълим платформаси ишга туширилди


Ўшда гиёҳванд моддалар савдосининг халқаро канали аниқланди - 0\nЎш вилоятида халқаро наркотрафик канали аниқланди. Бу ҳақда Миллий хавфсизлик давлат қўмитаси хабар бермоқда.\n22-январь куни Жиноят кодексининг 267-моддаси бўйича судгача бўлган тергов доирасида икки нафар Қирғизистон фуқароси гиёҳванд моддаларни Марказий Осиё мамлакатларига олиб бориш ва сотиш бўйича доимий канал ташкил қилгани аниқланди.\nУшланганлар 1966-йилда туғилган К.М. ва 1962 йилда туғилган У.М.; Уларнинг автомашинасини тинтув қилиш пайтида олд ўриндиқ остидан оғирлиги 100 грамм бўлган ўзига хос ҳидга эга тўқ жигарранг модда топилган.\n23-январда ҳибсга олинган У.М. исмли фуқаронинг яшаш жойини текшириш пайтида омборхонада сақланаётган 500 граммдан ортиқ қора жигарранг брикетлар топилган.\nЭкспертиза натижаларига кўра, ушбу модданинг 600 граммдан ортиқ наша эканлиги аниқланди.\nҚўлга олинганлар вақтинча сақлаш ҳибсхонасига олиб кетилган. Махфий хизмат ушбу фактга алоқадор бошқа одамларни аниқлашга ҳаракат қилмоқда.\nЖамият, Жиноят, Хабарлар\nКрасноярск-Ўш чартер рейси очилди


Ўзбекистон U-17 терма жамоаси Испания сафари олдидан Тошкентда йиғин ўтказади\n2 октябрь, 2018, 13:25\nХабарингиз бор Отабек Ғуломхўжаев мураббийлигидаги Ўзбекистон U-17 терма жамоаси октябрь ойида Испаниянинг Малага шаҳрида ўтказиладиган халқаро мусобақада қатнашади.\nЎФА расмий сайтининг маълум қилишича ушбу мусобақа олдидан терма жамоамиз 3 октябрь куни “Чиғатой” спорт базасида йиғинга киришади. 3 октябрдан 7 октябргача давом этадиган йиғинда Ўзбекистон U-17 терма жамоаси “Локомотив” клубининг ўринбосарларига қарши назорат ўйини ўтказади.\nМалагада бўлиб ўтадиган мусобақада Ўзбекистон U-17 терма жамоаси 3 та баҳсда майдонга тушади. 10 октябрь куни биринчи баҳсда вакилларимизга Франция U-18 терма жамоаси рақиблик қилса, 13 октябрь куни Белгияга қарши баҳс олиб борилади. Мусобақадаги сўнгги ўйин 15 октябрь куни Шотландия U-18 терма жамоасига қарши бўлиб ўтади.\n10 октябрь Франция U-18 – Ўзбекистон U-17\n13 октябрь Ўзбекистон U-17 – Бельгия U-18\n15 октябрь Ўзбекистон U-17 – Шотландия U-18


Лондон-2012: Тўртинчи кун ҳам Ўзбекистон учун ютуқларга бой бўлмади\n28 январ 2021, Тошкент вақти: 11:25\nЛондонда ўтаётган ХХХ Ёзги Олимпиада ўйинларининг тўртинчи куни ҳам Ўзбекистон жамоаси учун ютуқларга бой келмади.\n81 кг вазн тоифасида кураш олиб бораётган дзюдочи Яҳё Имомов иккинчи босқич учрашувида жанубий кореялик Ким Же Бумга мағлуб бўлди ва мусобақадан чиқди.\nОғир атлетика мусобақаларида қатнашаётган Баҳром Мендибоев 135 килограммлик штангани уччала уринишда ҳам кўтара олмади. У ҳам беллашувдан чиқди.\nОлимпиаданинг тўртинчи кунида муваффақиятга эришган ягона ўзбек спортчиси 21 ёшли боксчи Ўктамжон Раҳмонов бўлди.\n64 кг вазн тоифасида беллашаётган Раҳмонов дастлабки босқичда эквадорлик Андерсен Рояс-Мина устидан 16:10 ҳисобида ғалаба қозонди.\n4 август куни ўтадиган 1/16 финал босқичида Ўктамжон Раҳмонов туркиялик тенгдоши Сенер Якуп билан беллашади.\nЭслатамиз, Олимпия ўйинларининг бугинги беллашувларида Ўзбекистон шаънини дзюдочи Дилшод Чориев, қиличбоз Руслан Кудаев ва теннисчи Денис Истоминлар ҳимоя қилишади.\nДенис Истомин ва биринчи ракетка Рожер Федерер ўртасидаги учрашув Тошкент вақти билан соат 16:00 да Ўзбекистоннинг “Спорт” телеканали орқали жонли равишга эфирга узатилади.


2. Ўзбекистонда пахтачилик фермерлари пахта экишга мажбур қилинмоқда!\n3. Шайх Абдулазиз Мансурни қишлоқдан кўчишга ким мажбур қилган?\n4. Бугун фойдаси тегмайдиган ҳеч бўлмаса зарар бермасин!\n5. Жаҳон мамлакатларида "матбуот эркинлиги" бўйича рейтинг эълон қилинди, мустақил сиёсати "кимларгадир" хуш келмаётган Ўзбекистонни яна "қора рўйхат"га қўшишибди!\n6. Кун тартибида яна Форс кўрфази: Баҳрайн, Саудия Арабистони, Миср ва БАА Қатар билан дипломатик алоқаларни узди!\n7. АҚШ Жосуслик хизматларининг асосий мақсади - Ўзбекистоннинг ёрқин келажаги!\n8. АҚШ манфаатига хизмат қилаётган Навбаҳор Имомовага кенг жой бераётган ЎзА, "Озодлик" билан "ҳамкорлик меморандуми"ни қачон имзолайди?


Янгиариқда аҳоли томорқаси ким ошди савдосига...\n25.06.2020 22:19 0 2806\nХоразмнинг Янгиариқ туманидаги Гулланбоғ қишлоғи ҳудудидаги «Дўстлик» маҳалласида яшовчи бир гуруҳ фуқароларнинг шахсий томорқаси туман ҳокими қарори билан ким ошди савдосига қўйилганидан норози бўлишмоқда.\nАҳоли мурожаатини ўрганарканмиз, дастлаб уларнинг сўзларига қулоқ тутамиз:\n– Бизнинг уйларимиз «Остона» канали бўйида жойлашган. Шу каналнинг нариги томонида қўшимча томорқамиз бўлиб, ундан бинойидай фойдаланиб келаётган эдик. 2014 йилда Янгиариқ туман ҳокимлигидан ишчи гуруҳ келиб: «Сизларнинг томорқаларингиз зарур оилаларга олиб берилади. Бунинг ўрнига сизлар эшигингиз олдидаги канал бўйидаги муҳофаза зонаси саналган ерлар хатлаб берилади», дейишди. Биз бунга рози бўлдик, – дейди Музаффар Бобожонов.\nМавжуд тартиб-қоидага мувофиқ ҳар бир сув иншоотининг муҳофаза зонаси бўлади. «Остона» каналининг муҳофаза зонасидан сўнг бир вақтлари захкаш ҳам бўлган экан. Эндиликда унинг чала-ярим қолдиқлари қолган холос. Қоидага кўра бундай коллекторнинг ҳам муҳофаза зонаси бўлиши шарт. Захкаш «Остона» канали қазув-таъмирлаш жараёнида кўмилиб кетгач, ҳар бир хонадон эгаси ўз уйи олдидаги ерларни текислаб, экин экиб, боғ яратган.\n2014 йилдан эътиборан қўшимча томорқасини бошқа хонадон эгаларига топширган фуқаролар эшиги олдидаги «қўриқ ерлар»ни обод қилиб, фойдаланиб келишарди. Ҳатто бунинг учун улар давлатга ер солиғи ҳам тўлашган. Эндиликда бу ерлар ким ошди савдосига қўйилгани кўпчиликни, айниқса, кўп сонли аъзолар яшаётган оила соҳибларини ташвишга солмоқда.\n«Дўстлик» фуқаролар йиғини раиси Шокир Машарипов билан учрашиб, фуқароларнинг ер мулки тўғрисида маълумотлар қайд этилиб бориладиган «Хўжалик дафтари»ни кўрсатишни сўрадик. Мақсадимиз аризагўйлар ҳақиқатан неча сотих ерга солиқ тўлаб келаётганини билиш эди. Фуқаролар йиғини раиси: «Бизда бундай дафтар йўқ. Маҳалламиз янги ташкил қилинган. Бу дафтар Гулланбоғ қишлоқ фуқаролар йиғини мавжуд пайти бўлган бўлса керак. У даврдаги ҳужжатларнинг барчаси Хонқа туман архивига топшириб юборилган», деди. Хонқа туман архиви мутасаддиларига учрашганимизда «Дўстлик» маҳалла фуқаролар йиғини бу яқин йиллар ичида ҳеч қандай ҳужжатларни сақлаш учун топширмаганини айтишди.\nХафсаламиз пир бўлиб, яна Янгиариққа отландик.\nАҳоли эшиги олдидаги ерлар нимага таяниб ким ошди савдосига қўйилгани, бунинг ҳуқуқий асослари билан танишиш мақсадида Янгиариқ туман ер-кадастр бўлими раҳбари Мақсуд Ражабов билан учрашганимизда у саволларимизга жавоб беришни истамади. Ажаб...\nНазаримизда Янгиариқ тумани ёпиқ жамият ҳукм сураётган ҳудудга ўхшаб кетди. Чунки ахборот олиш эркинликлари ва кафолатини кундуз чироқ ёқиб топиш амримаҳол. Оддий фуқаролар йиғини ёки ер-кадастр бўлими масъуллари марказий оммавий ахборот воситаси вакилига бюрократларча муносабат билдириб турса, бошқалардан яна нимани кутиш мумкин?\nМаълум бўлишича, аризагўйлар Янгиариқ туман ҳокимлиги архивига зарур ҳужжатлардан нусха олиш учун ҳафталаб мурожаат қилишган экан. Бу ердагилар эса уларнинг қонуний талабини ҳануз пайсалга солиб келишади. Анча-мунча тажрибага эга мендек журналист учун Янгиариқда ахборот олиш, журналистик суриштирув учун манбалар йиғиш шу даражада қийин кечдики, она сутим оғзимдан келди десам, лоф эмас.\n«Дўстлик» маҳалла фуқаролар йиғинига такрор борганимизда бу ерда қоғоз қоралаб ўтирган аёл бизга ҳеч қандай ҳужжат билан таништирмаслигини, чунки юқоридан шундай топшириқ борлигини иддао қилишга тушди. Анча тортишдик. Фуқаролар йиғини раиси Ш.Машарипов аралашгач, неча ҳафтадан буён сўроқлаб юрган «Хўжалик дафтари» қўлимизга тегди.\n«Хўжалик дафтари»га бир қур назар соламиз. Ундаги бизга арзиҳол қилаётган фуқароларнинг умумий ер мулки 25 сотих деб қайд этилганини кўриб, маълумотларни телефонимизга суратга оламиз.\nХулласкалом, Янгиариқ тумани «Дўстлик» маҳалласида яшовчи бир гуруҳ фуқаролар муаммолар гирдобида қолмоқда. Юқорида айтдик, 2014 йилда туман ҳокими қарори билан (1990 йилларда берилган қўшимча томорқаси олиниб, бошқа фуқароларга берилиши эвазига) аҳолига ўз уйи олдидаги ерлар томорқа сифатида берилгани иддао қилинмоқда. Бу гаплар ҳақиқат эканини ўша даврда қишлоқда ер тузувчи вазифасида ишлаб келган мутахассислар ҳам тасдиқлади. Бироқ... томорқалар алмаштирилишига оид собиқ туман ҳокимининг 2014 йилда чиқарган қарори бугунга келиб ҳудуднинг янги раҳбари учун бир тийинлик қадр-қиммати йўқдай гўё...\nМамлакат раҳбарининг Хоразм вилоятига ташрифи (2020 йилнинг 13 март) вилоятда қанча камхарж оила брлиги рўй-рост айтилганди. Яъниким, бугунги кунда Хоразмда 58 минг оила камбағаллик бўсағасида яшамоқда. Шуларнинг 856 тасининг аҳволи ўта ночор...Камбағаллик қисқартириш бўйича зарур чора-тадбирлар амалга оширилаётган бир паллада Янгиариқда уни кўпайтиришга уринишлар бўлаётганини қандай изоҳлаш мумкин? Ахир томорқаси тортиб олинган оила камбағаллик жабрини тормайди деб ким кафолат беролади? Ачинарлиси шуки, ана шу томорқаси билан ҳам ўта ночор аҳволда яшаётган оилалар йўқ эмас.\nМуаммони ўрганар эканмиз, Янгиариқ туман ҳокими учун ким ошди савдосига қўйишга ҳайҳотдай ҳудудда бошқа ер қурибдими, дегимиз келади.\nДарвоқе, фуқаро Жамол Бобожонов 2020 йилнинг 8 майида мавжуд муаммоларни айтиб Ўзбекистон Республикаси Президенти порталига мурожаат қилган эди. Ушбу мурожаат юзасидан Янгиариқ туман ҳокими М.Худайберганов: «...Сиздан ушбу ер майдони сизга тегишли эканлигини тасдиқловчи ҳужжатлар сўралганда тақдим қила олмадингиз ва ҳужжатларингиз йўқлигини оғзаки равишда маълум қилдингиз...» , дея жавоб қайтарган.\nАхир ернинг фуқароларга томорқа сифатида берилганини тасдиқловчи ҳужжат ҳокимлик архивининг темир сейфида турсаю, ундан нусха олиш учун одамлар тиз чўкиб тавалло қилаётган бўлса, туман ҳокимлиги расмийлари учун яна нима керак?\nЭнг ёмон жиҳати шуки, Вазирлар Маҳкамаси қарорида аукционга бўш турган ерлар қўйилиши таъкидланган. Ваҳоланки, «Дўстлик» маҳалласидаги ерлар учун одамлар томорқа сифатида ер солиғи тўлаб келишган. Солиқ тўлаганлиги, «Хўжалик дафтарида»да умумий ер ҳажми 25 сотих қилиб кўрсатилгани, нима бу, ҳоким жаноблари учун ҳужжат эмасми?\nМавжуд низом ва тартиб-қоидаларга кўра ерларни ким ошди савдосига қўйишдан олдин ҳайъат аъзоси объектни пухта ўрганиб чиқиши талаб қилинади. Ҳайъат аъзолари орасида экология ва табиатни асраш ҳамда атроф-муҳит муҳофазаси бўлими бошлиғи Мадамин Қурбонов ҳам ўз хулосасини берган. Нима дейсизки, у одамлар йиллар давомида парваришлаб, дарахтзорга айлантирган боғни бўм-бўш ерлар деган хулосани берган. Ўзбекистонда, айниқса, Оролбўйи минтақаси саналган Хоразмда бир дона дарахтни кесиш қанчалик фожеага сабаб бўлишини мазкур шахсга тушунтириш зарур бўлмаса керак.\nҲайъат таркибида Мадамин Қурбоновдан ташқари яна олти нафар мутахассис бор. Улар балки дарахтлар мороторийси ҳақида билишмас, бироқ мазкур шахс экология ва табиатни асраш ҳамда атроф-муҳит муҳофазаси бўлими бошлиғи лавозимида ишлаб туриб табиатга – яшнаб, барқ уриб турган боғларга қирон келтириш, иморатлар қуриш баҳонасида ўнлаб боғларни чопиб, йўқ қилиш тарафдори бўлса?!\n– Мадамин Қуронов бизнинг олдимизга келиб: «Сенинг боғингдаги бу дарахтлар менинг учун бир тийинлик аҳамияти йўқ. «Қизил китоб»га киритилган дарахтларни чопмасак бўлгани», деган фикрларни айтди, – дея нолинади тағин Музаффар Бобожонов. – Ахир ноёб мевали дарахтларни парваришлаш учун ўн йиллар давомида меҳнат қилиш зарур.\nХуллас, Янгиариқда аҳвол шундай. Муаммо бор, ечими йўқдай. Маҳаллий бошқарув идораларида очиқлик ва шаффофликдан асар бўлмагандан кейин муаммо устига муаммо туғиладеради-да. Туман идора ва ташкилот масъуллари пойтахт ОАВ вакили бўлган журналистга «ўйинлар» қилиб турган бир паллада ҳуқуқий саводхонлиги бир нави бўлган оддий фуқароларга қандай муносабатда бўлишини тасаввур қилаверинг. Масалага адолат билан ёндошилганида эди, ўнлаб фуқароларни қийнаётган муаммонинг ечими 2014 йилда қабул қилинган собиқ ҳоким қароридан топилган бўлармиди?!\nДарвоқе, ўша қарорни ҳокимлик архивининг темир сандиқларидан олишга кимнинг кучи етар экан?\nҳоким хоразм томорқа кимошди савдоси Янгиариқ\nЖамият бугун, 14:45\nЖамият бугун, 09:37\nМаданият Кеча, 20:36


“Бунёдкор” ёшлари мавсумни ғалаба билан бошлашди / CHAMPIONAT.asia\n15:24"Барселона" раҳбариятига ишонмайдиганларнинг сони 10 мингдан ошди 4 15:18"Барселона" бўлими: Иван Ракитичнинг Голливудча ҳикояси 2 15:13Иван Ракитичнинг Голливудча ҳикояси 1 14:492-лига. "Ўрикзор" "темирйўлчилар" билан дуранг ўйнади + ФОТО 1 14:38Ўн саккизга кирмаган ким бор? 14 14:16Ракитич: "Агар сизга "Барселона"нинг ўйини ёқмаса, демак, футбол ҳам ёқмайди" 36 14:15Бугун футбол. Иккинчи даврада ҳали гол урмаган "Динамо" "Бунёдкор"ни қабул қилади 12 14:04MatchDay: "Локомотив" - "Пахтакор" учрашуви ҳақида журналистлар қандай фикрда? 31 13:54"Ашхобод-2017". Ўзбекистон футзал терма жамоаси бугун Хитой билан ўйнайди 10 13:45Ракни мағлуб этган ҳимоячи машғулотларга киришмоқчи 7 13:42Олий лига. 22-тур бошланиш вақтлари маълум 17 13:28Бугун футбол. Охирги тўрт ўйинда 12та гол урган "Пахтакор" амалдаги чемпионга қарши 21 13:24"Нефтчи": Бугун ёшларимиз ўйнайди 1 13:14Аргентина терма жамоаси устози Сампаоли Месси ва Маскерано билан учрашди. Нега? 12 12:46"Боруссия" Бундеслигада 3000та гол урди + ФОТО 7\n14 мар 19:46\n“Бунёдкор” ёшлари мавсумни ғалаба билан бошлашди\nЁшлар лигасининг 1-турида “Бунёдкор” ва “Қизилқум” жамоалари куч синашишди.\nУнда ёш “қалдирғочлар” рақибни ҳар томонлама тор-мор этишиб, 2:0 ҳисобида ғалаба қозондилар. Мурод Отажонов шогирдлари ҳар иккала бўлимда навоийликлар дарвозасига биттадан тўп киритишди. Биринчи бўлимда Темур Аюпов ҳисобни очишга эришган бўлса, иккинчи таймда Достонбек Ҳамдамовнинг аниқ зарбаси ҳисобни 2:0 кўринишига келтирди.\nШу тариқа, ёш “қалдирғочлар” мавсумни ишончли ғалаба билан бошладилар.\nЁшлар лигаси, 1-тур\n“БУНЁДКОР” – “ҚИЗИЛҚУМ” 2:0 (1:0)\nГоллар: Темур Аюпов 35 (1:0), Достонбек Ҳамдамов 80 (2:0)\nОгоҳлантиришлар: Дилшод Ҳамраев 24, Саиджон Хаитов 55, Сарваржон Холматов (барчаси – “Қизилқум”)\nЧетлатишлар: Абдулазиз Жўрабоев 63, Сарваржон Холматов (иккинчи огоҳлантириш) 88 (иккаласи – “Қизилқум”)\n“Бунёдкор”: 45.Акбар Тўраев, 3.Ҳасан Асқаров, 4.Миржамол Қосимов, 5.Сардор Собирхўжаев, 6.Акромжон Комилов, 8.Хуршид Ғиёсов, 9.Сато Минору, 10.Темур Аюпов, 13.Зокиржон Нурматов, 14.Сардорбек Азимов, 17.Достонбек Ҳамдамов\nЗахирадан майдонга тушганлар: 33.Амир Эргашев, 2.Азизбек Мамазоитов, 11.Санжар Қодирқулов, 7.Санжар Рихсибоев, 18.Шаҳзод Абдураҳмонов, 19.Эргаш Исмоилов\n“Қизилқум”: 12.Дилшод Ҳамроев, 27.Нуриддин Раҳматуллаев, 26.Абдулазиз Жўрабоев, 21.Саиджон Хаитов, 3.Обид Аҳмедов, 20.Суннатилла Тошпўлатов, 8.Бобуржон Искандаров, 14.Жамхурбек Абдужамилов, 7.Жамшид Шохназаров, 19.Азизжон Абдуллаев, 9.Баҳодир Қосимов\nЗахирадан майдонга тушганлар: 22.Артём Макосин, 25.Азизбек Усмонов, 5.Руслан Саноев, 17.Сарваржон Холматов, 11.Нодиржон Шахобиддинов


Парижда йўловчининг сумкасида топилган бомба бўлаги сабабли вокзал эвакуация қилинди\n07:45 / 14.08.2017\nПарижда хавфсизлик хизмати Шимолий вокзалдан йўловчиларни эвакуация қилди. The Telegraph нашрининг маълум қилишича, бунга йўловчилардан бирининг сумкасида Иккинчи жаҳон уруши вақтларидаги бомбанинг бўлаги топилгани сабаб бўлган.\nВокзалнинг эвакуация қилиниши поездлар жўнатилишида узилишларга ва катта навбатлар юзага келишига олиб келган.\nНашр маълумотларига кўра, хавфсизлик хизмати йўловчининг сумкасида аниқлаган шубҳали буюм бомба бўлаги бўлиб чиққан.\nEvening Standart нашрининг маълум қилишича, йўловчи хавфли буюмни Лондонгача поездда олиб кетмоқчи бўлган. Нашр гувоҳларнинг сўзларига иқтибос келтирган ҳолда полиция шубҳали сумкани портлатганини маълум қилган, бироқ бу маълумотнинг расмий тасдиғи берилмаган.\n«Тошкент герби»нинг тақдири ҳал этилмади\n23:14 / 10.05.2018